text:
1. Kico ta un archivo? Kico tin warda na ANA y desde ki aña?
Un archivo ta un documento, mapa, potret y material audio-visual cu ta original y autentico cu ta wordo warda den e deposito di ANA. ANA ta encarga pa warda, cuida y proteha e archivo di Gobierno cu tin un balor historico pa Aruba. E documento mas bieu cu tin warda ta e Rekwestenboek di e Commandeur Lodewijk Christoph Boyé cual ta data 1816.
2. Tur e documentonan na ANA ta wordo warda pa semper?
E seccion di Seleccion Central di Archivo ta encarga cu e seleccion y inventarisacion di archivo. E archivo ta wordo inventarisa y poni den un lista, pa asina traha un plan di procedimento pa nan permanencia den e depositonan.
3. Kico ta pasa cu e documento despues di su termino? Por djies tire afor? Mester pidi permiso? Y na unda ta tira e documentonan aki afor?
A base di e seleccion y inventarisacion di archivo, e plan di procedimento pa nan permanencia den e depositonan ta wordo stipula. Despues cu e fecha pasa, e archivonan ta wordo destrui (vernietigd) y ta traha un procesverbaal di e sucedido.
4. Mi tin un spreekbeurt pa scol, ANA por yuda mi?
E seccion di Servicio ta encarga cu e servicio general na e bishitantenan di ANA, dor di ofrece e bishitantenan un centro di documentacion y informacion, un sala di estudio, biblioteca y facilidad pa Internet. Pa spreekbeurten ANA por pone e informacion na disposicion di e studiante pa asina e mes haci su investigacion.
5. Tin un ley di archivo?
Tin un concepto di ley cu mester wordo aproba pa Parlamento di Aruba. Pero, si ta traha a base di e ley. E seccion di Maneho y Investigacion ta encarga pa sostene y duna conseho riba e maneho general di e departamento y riba tereno y investigacion di archivo. Ta haci inspeccion di archivo pa cumplimento cu e leynan y duna conseho riba durabilidad digital.
6. ANA por pasa film bieu pa un grupo wak? Por haci un rondleiding?
E seccion di Servicio ta desaroya programa(nan) educativo entre otro, curso, lectura, exposicion, workshop, evenemento y publicacion pa e publico en general y principalmente pa esnan interesa den e historia di nos pais. Pa haci un cita por tuma contacto cu Studiezaal (tel. 583-4880)
7. Mi ta buscando potret, informacion pero mi no sa e fecha, con mi por haya esaki?
Den e sala di estudio di ANA por consulta y haya acceso na:
- Documentonan (si nan ta documentonan publico)
- Videonan digitalisa di e coleccion audio-visual di BUVO (Bureau Voorlichting Aruba)
- Coleccion di potretnan digitalisa
- Documentaciona y Publicacionnan
- Copia y scan documentonan – potret – video
8. Con e archivonan ta warda y cuida?
E seccion di Conservacion y Maneho ta encarga pa mantene y cuida e archivo cu a wordo traspasa pa ANA, e cuido di e deposito(nan) y preservacion di archivo pa medio di restauracion, conservacion y digitalisacion.
9. Mi kier traha un stamboom di mi famia, pero mi no sa e nomber nan. Te ki aña mi stamboom ta bai?
Un investigacion genealogico ta ensera: informacion di persona y ancestronan (fecha di nacemento, fecha di fayecimento, fecha di casamento, ofishi cu e persona a eherce ect). Te ki aña por bai, ta depende di e informacion di famia cu wordo haya.
E stamboom ta un investigacion di famia y no ta pa uso legal (por ehempel pa notario). Pa e Stamboom pa uso legal mester acudi na Censo www.censo.aw
10. Mi kier bini pa haci un onderzoek? Mi mester paga? Mi mester traha un afspraak?
Pa haci investigacion archivistico (p.e. investigacion di famia y documentonan) por haya asistencia di e Seccion di Servicio di ANA. E investigacion ta wordo haci dor di e peticionario y si mester haya documentonan, por pidi asistencia (no mester paga pa e servicio). E documentonan mas bieu y fragil por wordo mira solamente
den nan version digital. Por saca potret di documentonan, pero mester pidi permiso na personal di ANA y ta prohibi
pa usa flash. Pa haci investigacion archivistico mester tene cuenta cu e reglanan existente.
Un afspraak pa haci investigacion no ta necesario.


c: text/html

text:
KOMUNIKADO DI KUERPO POLISIAL KÒRSOU Tiramentu ku herido.
KOMUNIKADO DI PRENSA 128 / 2020
30 mart 2020
Tiramentu ku herido.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 29 di mart 2020 alrededor di 13.20’or Sentral di polis a risibí informashon, ku un
hòmber a yega sala di emergensia di C.M.C. ku herida di bala.
For di investigashon preliminar a sali na kla ku lo mester tabatin diskushon entre e víktima i
un otro hòmber na un adrès den Amerikaweg.
Durante di e diskushon aki, e sospechoso a los algun tiru dirigí riba e víktima, ku a alkanse
na altura di hep, barika i brasa.
Investigashon den e kaso aki ta kontinuá.

robotstxt: allowed

filter: keep


text:
Mayornan di yu chikitu mester tuma kontakto ku sentro pre eskolar di nan yu
Mayornan di yu chikitu mester tuma kontakto ku sentro pre eskolar di nan yu
Geplaatst op 31 March 2020 dor di Ministerio Enseñansa, Siensia, Kultura & Deporte
Willemstad – Sektor di Kultura i Deporte di Gobièrnu di Kòrsou i Fundashon pa Desaroyo Integral di Mucha (SIFMA/ODIM) ta pidi mayornan ku yu chikitu pa tuma kontakto ku e eventual sentro pre eskolar di nan yunan. Sektor di Kultura i Deporte di Gobièrnu ta hasi un apelashon na tantu sentronan pre eskolar komo na mayornan, pa ban koperá ku otro pa por pasa e temporada difísil akí.
Ta trata pa yega na un areglo di pago entre e mayornan ku si tin entrada aworaki, pero pa motibu di Corona Vírùs no por hiba nan yu kresh. E kresnan tambe tin gastu ku ta sigui kore i lo habri pa mucha atrobe e momento ku esei ta bira posibel. E sentronan mes por yega na un areglo di paga ku e mayornan ku si tin moda di paga. E mayornan por tuma kontakto ku e sentronan via di telefon.
Pa mayornan ku no tin entrada, debí na e situashon rondó di Corona Vírùs, tin un posibilidat pa registrá nan mes na Fundashon pa Desaroyo Integral di Mucha (SIFMA/ODIM).
Pa registra mester tin e siguiente dokumentonan:
1. I.D balido.
2. Prueba unda tabata traha (Kontrato).
3. Karta di retiro.
4. Kontrato di e sentro pre eskolar ku e yu ta bishitá.
5. Komprobante di 3 último lunanan ku a paga e sentro pre eskolar.
Intenshon di e registrashon di mayornan ku a pèrdè trabou ta pa asina Gobièrnu por haña un bista kla di e situashon di forma ku tin datos pa por tuma desishon. Ta hasi un apelashon na mayornan ku tin nan trabou ainda i ku por paga e sentro pre eskolar pa kumpli ku esaki mas tantu posibel pa medio di yega na un akuerdo ku e doño di e sentronan, di manera ku e sentro tambe por kumpli ku su obligashonnan i mantene kupo di trabou pa su trahadónan.
Pa registrashon i pa mas informashon por yama na 670-2930, 670-2931 i 670-2932 durante oranan di ofisina.


text:
Covid-19 a bati na porta di Lider di Partido Nashonal di Pueblo i alabes Minister di Asuntonan Sosial, Labor i Bienestar
Covid-19 a bati na porta di Lider di Partido Nashonal di Pueblo i alabes Minister di
Asuntonan Sosial, Labor i Bienestar
Willemstad, djabièrnè dia promé di òktober, sra. Larmonie-Cecilia a risibí e informashon
ku e la tèst positivo pa e viro Covid-19.
Djamars sra. Larmonie-Cecilia a kuminsa sufri kebrante di salud despues di tabatá den
kontakto ku un persona ku a keda detektá positivo pa Covid-19.
Sra. Larmonie-Cecilia ta den isolashon na su kas i nos a kompronde ku e kurpa ta bai
basta bon danki na e echo ku ela bakuná.
GMN ya a tuma kontakto ku tur persona ku tabatá den kontakto ku sra. Larmonie-Cecilia
konforme protokòlnan stipulá.
Nos ta desea sra. Larmonie-Cecilia un pronto rekuperashon.
Durante di su ousensia Minister Ornelio Martina, Minister di Bestuur, Planning en
Dienstverlening lo keda enkargá ku e ministerio di SOAW.
Willemstad, 3-10-2021


text:
GOBIERNO TA DEPOLITISA PROCESO DI OTORGAMENTO DI TERENO NA DIP
Prome Minister Evelyn Wever-Croes a informa Parlamento dialuna den e reunion publico pa trata Presupuesto supletorio cu prome decision cu el a tuma desde cu a asumi e responsabilidad di e cartera di infrastructura ta pa depolitisa e proceso di otorgamento di tereno. E departamento aki ta traha bou di hopi presion y Gobiero ta atende cu esaki debidamente. Actualmente tin dos investigacion andando (avestrus y flamingo) y tambe un investigacion forensico entama door di e ex Minister. Prome Minister ta enfatisa cu tur e investigacionnan aki lo continua, ningun investigacion lo wordo para.
“Ademas, no ta descarta cu lo por bin mas investigacion, y un posibel caso pauwies, considerando locual cu ta mira cu a pasa. Den tur e investigacionnan aki tin un cos central: posibel influencia politico den otorgamento di tereno”, Prome Minister a expresa.
Pa e motibo aki tambe, prome decision tuma pa Prome Minister tabata pa depolitisa e procesonan den e departamento DIP. Un Minister lo no por dicidi mas, sino e director hunto cu un otro persona, “vier-ogen principe”, pues dos hende cu ta firma e ‘aktenan’ y controla cu ta cumpli cu tur rekisito. Di e manera aki, e responsabilidad ta caminda cu e mester ta. Na momento cu ta trata desaroyo di proyectonan grandi, e departamento mester busca aprobacion di Gobierno pa percura cu esaki ta cuadra cu e vision di Gobierno.
“Cu esaki ta sali for di e punto di bista cu lo tin menos espacio pa corupcion y esey ta nos meta. Den e siguiente dianan e ‘mandatering’ formal lo ta cla y e ora lo apodera esnan responsabel pa ehecuta e trabounan aki’, Prome Minister a enfatisa
Banda di esaki, Prome Minister a informa cu el a ricibi 503 akte sin firma, for di cual 200 ta di tereno pa cas y e resto ta huurgrond. Na momento cu e ‘mandatering’ ta cla, tur akte lo wordo firma irespecto preferencia politco di e personanan.
“Pasobra tur ciudadano cu ta biba na Aruba tin derecho riba tereno. Pues unabes e aktenan aki wordo firma, pueblo lo bay mira desaroyo pronto. Mester remarca cu desde maart un promedio di 150 huurgrond a wordo otorga y e meta ta pa 400 huurgrond wordo duna prome cu fin di aña pa esnan cu ta desea tereno chikito pa planta y haci agricultura, Prome Minister a termina bisando.


text:
Geplaatst op 07 January 2020 dor di Ministerio Maneho di Gobernashon, Planifikashon i Servisio Públiko
For di sifra ku Ofisina Sentral di Statistik (CBS) a publiká awe ta indiká ku e nivel di preis promedio a subi ku 0.1 porshento na luna di novèmber 2019 kompará ku luna di òktober 2019. E sifra di inflashon a keda meskos na 2.7 porshento.
Desaroyo di preis luna novèmber 2019 kompará ku luna e luna anterior òktober 2019
E sifra índise di preis pa konsumidó (CPI, “Consumer Price Index”) di Kòrsou na luna di novèmber a subi ku 0.1 porshento kompará ku luna di òktober. E la desaroyá di 133.6 na òktober 2019 pa 133.7 na luna di novèmber 2019. E kambionan di preis mas importante di luna di novèmber 2019 ta; bahada di preis di gasolin (-2.5%), elektrisidat (-1.5%) i subida di preis di bebida (6.7%), sigaria (5.2%), “batata, berdura i fruta” (2.1%).
Desaroyo di preis luna di novèmber 2019 kompará ku luna di novèmber 2018
E CPI di novèmber 2019 (133.7) ta 2.8 porshento mas haltu ku e CPI di novèmber 2018 (130.0). E sifranan aki ta indiká ku e nivel di preis pa konsumidó durante luna di novèmber 2019 ta 2.8% mas haltu kompará ku e mes un luna na 2018. E kategorianan ku a kontribuí mas tantu na e subida aki ta bebida, sigaria, kuminda i bibienda.
Inflashon ta reflehá pèrdida di balor di sèn, pues di forsa di kompra, dor di subida di preis di produkto i servisio pa e konsumidó riba termino largu (usualmente 12 luna). E sifra di inflashon pues ta duna un indikashon di e subida promedio di kosto di bida, i p’esei ta ser rekomendá komo instrumento pa indeksashon di salario, penshun, ònderstant/ benefisio sosial, sueldo mínimo i otro entrada.
Inflashon den un sierto luna ta ser kalkulá dor di komparashon di e CPI promedio di 12 luna den e luna konserní ku e CPI promedio di 12 luna den mes luna e aña anterior. Si kompará e periodo di e último 12 luna te ku novèmber 2019 ku mes periodo un aña anterior, ta resultá ku preisnan na averahe a subi ku 2,7 porshento: e CPI promedio di 12 luna a desaroyá di 128.3 na novèmber 2018 pa 131.8 na novèmber 2019.
Pa mas detaye tokante di e topiko aki klik akinan CPI novèmber 2019


text:
WILLEMSTAD – Mil baka ta bini Kòrsou. Esei ta e plan di Arthur Parris, Ramon Troconiz i un parti di gobièrnu. E proyekto mester pèrkurá pa surgi un produkshon lokal di karni di baka. Pero kon ta pará ku e sirkunstanshanan di e bestianan i e shushamentu ku e proyekto ta kousa?
Parris ta bini di Kòrsou, pero el a pasa hopi tempu na Sur Amérika. Mas ku kuarenta aña el a traha na rancho, entre otro na Colombia. “Semper mi tabatin un soño di hasi algu asina na Kòrsou, pero nunka no tabata posibel. Te ainda.”
E empresario ta splika ku na Kòrsou ta kome mas ku mil baka pa luna. Ta importá e karni aki. “Ku e konsekuensha ku niun hende no sa kiko e bestianan aki a kome i kon nan a biba. Tin bia e karni ta keda lunanan largu den frizer.”
Ku e Concentrated Animal Feeding Operation (CAFO) esaki lo mester kambia. “Tur hende por mira kiko e bakanan ta kome i kon nan ta biba. Nos ta kuminsá chikí, pero ku sigur 80 trahadó. Si tur kos bai bon, aki kuater aña nos ta traha ku sigur 400 hende.”
Oposishon
E plan ta haña oposishon kaba. Un grupo di siudadano preokupá a saka un deklarashon konhunto: “Serka otro CAFO nos por mira ku e área rònt di nan tambe ta sufri bou di por ehèmpel e holó di e rancho pa motibu di oumento di muskita i mèst. E área ku ta sinti influensha i shushamentu ta hopi bia mas grandi ku e kuart hèktar ku aktualmente a reservá.” Ademas no ta henter gobièrnu ta sostené e plan.
Inspekshon di Salubridat Públiko tambe ta preokupá: no tin supervishon di e fishi di veterinario. Tur hende por yama nan mes veterinario. “E legislashon aki no ta klòp”, e inspektor general Jan Huurman ta bisa. “I ora bo trese mil baka e isla, sin duda bo mester di un veterinario. E chèns riba enfermedat kontagioso i otro enfermedat ta grandi i sin bon supervishon esaki ta un peliger.”
Gregory Berry, presidente di Dierenbescherming Kòrsou no ta pro òf kontra e plan. “Mi ta komprondé ku e proyekto ta den e fase di investigashon: ke men nos no ta bai hasi pronunsiashon emoshonal sin echo.”Berry ta enfatisá ku krio di bestia ta un industria ku nan no por stòp. “Loke si nos ta paga tinu na dje ta e sirkunstanshanan bou di kua e bestianan mester biba.”
“Tin regla ke men por fabor kontrolá nos”- kampesino Parris
Parris ta bisa ku e sirkunstanshanan ta segun reglanan internashonal. “Ta pone sinkuenta baka den stal di 20 pa 50 meter. Nos ta kai bou di reglanan di World Organisation for Animal Health, ke men tur kos ta sosodé segun reglanan ku ta konta mundialmente.”
Mes ora ta warda e mèst den saku será pa evitá holó stinki.Segun Parris no tin shushamentu. “E shushamentu ku nan ke men, ta us’é pa traha elektrisidat. Ta prosesá e mèst hasié gas biológiko ku por usa den kasnan òf pa koriente: ta esei ta e manera moderno di krio di bestia. Na e manera moda bieu lo mi no a ni kuminsá.”
Parris ta spera ku lo bini un solushon pa e falta di supervishon. “Esei ta un tarea di gobièrnu, nos no por hasi mashá ku esaki. Tin regla, ke men por fabor, kontrolá nos. Ku plaser mes.”


text:
Oranjestad-Diamars Parlamento a trata e Beloodsingverordening y mester bisa cu e tabata un reunion hopi positivo, e la bay den un hopi bon ambiente y unamimente a aproba e proyecto di ley aki.
Minister Otmar Oduber tabata hopi contento cu e desaroyo di e reunion publico y na final el a indica cu e ley a wordo acepta unanimemente mescos cu ta un amienda presenta pa fraccion di AVP. El a indica cu e amienda aki ta fortalece e ley ainda mas y a conta cu su sosten, mescos cu e resto di fraccionnan den Parlamento.
E ley cu a wordo trata ta uno cu no a wordo regla for di tempo cu Aruba a haya su Status Aparte manera por ehempel cierto reglanan cu mester tin pa loke ta trata barconan cu ta drenta y e parti di loods cu mester acompaña esaki.
E mandatario a comenta cu den corte te cu poco tempo pasa ainda tabatin un caso pa loke ta un daño cu tabatin riba un barco na momento cu e la drenta nos wafnan. Casonan asina por tin consecuencia di miyonnan pa nos isla, pero awor a traves di e ley aproba dor di Parlamento ta duna proteccion na Pais Aruba y tambe ta duna proteccion na esnan cu ta traha den e loods. Ta solamente ora constata cu tabatin mala fe of cu ta pa malo algo a wordo haci of nalatigheid lo por culpa of pone responsabilidad cerca esnan cu ta traha den loods.
Minister Otmar Oduber a indica cu e ta sumamente satisfecho cu e trabou cu a wordo haci pa Directie Scheepvaart mirando cu leynan sumamente importante a wordo pasa, leynan cu pa añanan largo a keda den lachi manera ta e caso di e Beloodsingverordening cu pa 27 aña no a pasa den Parlamento manera cu mester ta. Awor a pasa e ley aki cu ta trece trankilidad y proteccion pa nos pais.
Bolbiendo riba e tratamento, Minister Oduber a expresa cu Parlamento tabatin preguntanan sumamente al caso, sugerencianan pa cambionan cu tambe tabata sumamente importante. “Mi ta kere cu tur cu tur nos tin un producto di ley tremendo poni riba mesa cu ta na ventaha di loke ta trata e parti maritimo y e reglamentacion cu mester tin den nos awanan teritorial”.
Parlamento a aproba unanimemente e Beloodsingverordening Minister Oduber sumamente satisfecho cu e desaroyo di e reunionPosted: April 16, 2014 in Johnny Habibe
Oranjestad-Diamars Parlamento a trata e Beloodsingverordening y mester bisa cu e tabata un reunion hopi positivo, e la bay den un hopi bon ambiente y unamimente a aproba e proyecto di ley aki.


text:
DEN HAAG – Mitch Henriquez (42) a fayesé 28 di yüni 2015 despues di un aresto violente na Den Haag. Sinku aña despues den e mésun luna tin marcha di protesta di Black Lives Matter i ta menta su nòmber. Ministerio Públiko ta rekonosé ku a usa muchu violensia ku su aresto, pero ki konsekuensha e rekonosementu aki tabatin?
Pa Mitch su famia e último sinku añanan tabatin kasonan den korte i finansieramente nan a keda bashí, nan ta bisa. E ruman muhé di Mitch, Lila Henriquez, a habri un Go Fund Me page pa ‘por sigui lucha pa hustisia pa Mitch i otronan manera dje’.
Añanan sin selebrá nada
Lila ta biba na Aruba kaminda Mitch tambe tabata biba. E tabata na Hulanda di vakashon na ora ku a arest’é. Ta su hasimentu di aña pero añanan largu e no ker a selebrá. “Mi tabata sinti manera no tabatin nada di selebrá. Mi ta hasi aña den e luna ku a mata mi ruman hòmber.”
A eksonerá kasi tur e polisnan. Kasi mi no por a lucha mas – Lila Henriquez, ruman di Mitch
Aktualmente ta poko mas mihó, e ta konta emoshonalmente. Un tempu mi a brua. Mi no por a lucha mas. A kambia asina tantu kos den e kaso di korte aki. A eksonerá kasi tur e polisnan.”
E echo ku ta menta Michel su nòmber – Lila ta usa su nòmber kompleto kariñosamente – na e protestanan di Black Lives ta pon’é sinti bon. “E protestanan ta duna nos forsa atrobe. I ta duna ami forsa pa sigui lucha. Nos ke hustisia, pero e proseso ta dura añanan largu.Ta añanan di gastu di proseso, abogado i detective. Mi a bai biba serka mi mama i mi a hür mi kas. E kaminda no ta fásil.”
Apénas e polisnan a parse dilanti wes
E abogado di e famia, Richard Korver ta konfirmá ku mester di hopi pasenshi pa persiguí polis. Ounke ku e tin tiki material pa kompará. “Apénas ta trese polis dilanti wes. Ta masha spesial ku e kaso aki a yega asina leu.”
E abogado ta komprondé ku e famia a kuminsá un akshon pa kolektá sèn. Mi ta hasi tur kos pro deo. Mi mes tambe a hinka sèn den e kaso. Nos a kontratá hende ku por lesa lep, detektive pa buska imágen, hopi kos. Tur esaki ta kosta sèn.”
E proseso no a kaba ainda
Korver a start un di dos prosedura di artíkulo 12, despues ku Korte den su veredikto a bisa ku por a persiguí e kuater polisnan ku a sali liber pa keda sin duna yudansa. “E ora ei mi a bisa fiskal ku e por a persiguí e otro polisnan tambe. El a kontestá ku e no tabatin intenshon di hasi esaki.” Un prosedura di artíkulo 12 ta un keho formal tokante no persiguí kasonan kastigabel.
A kondená e polis ku a tene Mitch den nekklem pa seis luna di kastigu kondishonal. E polis a bai den kasashon.
Tambe e abogado a rekurí na Korte Oropeo pa Derecho Humano. Korte oropeo mester hasi e investigashon spesífiko di e aktuashon di e polisnan ku segun Korver tabata asina malu. E kaso ta kana pero por dura hopi aña ainda.
’41 kaso di fayesementu desde 2016 i niun polis dilanti wes’- Jair Schalkwijk, Control Alt Delete
Despues di e aresto fatal di Mitch Henriquez, Control Alt Delete, un organisashon kontra profilashon étniko a registrá kuantu hende a muri durante òf despues di un detenshon. Reshèrshi mes no ta konta kuantu hende ta muri durante di un detenshon. Solamente e kasonan kaminda un hende a muri di un bala di polis ta publiká den e listanan anual di reshèrshi.
“For di yanüari 2016 nos a registrá 41 kaso di fayesementu. Kasi mitar di nan tin un desendensia di migrante”, Jair Schalkwijk di Control Alt Delete ta konta. “Den tur 41 kaso for di 2016 Ministerio Públiko niun bia no a trese un polis dilanti wes komo sospechoso.
I esakinan ta e kasonan ku ta konosí. “Ta difísil pa haña un bon bista riba loke a sosodé den sierto aresto, p’esei nos a pidi ministerio públiko pa ta mas transparente.”
Komparashon ku George Floyd
Schalkwijk ta mira similaridatnan entre loke a sosodé ku Mitch Henriquez i ku George Floyd. “Tur dos tabata hòmber pretu, sin arma i riba ningun manera no tabata menasante pa polis i públiko.”
Lila tambe ta pensa ku tabatin motibunan rasista. “Ta difísil pa prueba pero mi ta kere Mitch su koló i su aksènt a pone e polisnan aktua mas agresivo. Mi ta kere ku si tabata un hulandes blanku e kos lo no a kaba asina.”
E famianan di Mitch riba 28 di yüni ta organisá un konmemorashon na Aruba i na Hulanda.


text:
FIRMA ELECTRONICO TA UN REALIDAD
Prome di a finalisa su mandato, Gabinete Mike Eman II a presenta un ley na Parlamento cu ta elimina incertidumbrenan na momento di haci transaccionnan via medionan electronico, como tambe garantiza derecho y obligacionannan cu ta surgi for di acuerdonan comercial cera den forma digital. E ley cu ta regla e valides di acuerdonan sera electronicamente ta brinda seguridad legal pa usuarionan y ta duna e firma digital mesun balor legal cu un firma fisico. “Cu e ley aki Aruba ta yega un paso mas cerca di un economia moderno caminda lo a crea e structura legal pa, entre otro, e-commerce,” sr. Arends a declara. “Despues di tres aña drumi na Parlamento awe esaki ta un realidad.”
Miembro di fraccion di AVP den Parlamento, sr. Richard Arends, a presenta e ley aki cu ta regla bon conducta di comercio electronico na Parlamento un dia prome di a baha como minister di Asuntonan Economico y Comunicacion. “E ley aki lo ta e prome paso pa haci e transicion di un economia convencional pa un economia nobo caminda actividadnan comercial, comunicacion, informacion y servicionan no ta wordo hiba den un forma fisico. “E roadmap 2017-2020 pa modernisacion di nos sistema di pago manera cu Banco Central a presenta ta den pleno ehecucion. Transaccionan den tempo real entre banconan y awor firma electronico ja caba ta un hecho,” sr Arends a finalisa bisando.


text:
Diamars anochi Soldatnan di Solito ta drenta “Haula di Leon” y despues di un bataya fuerte ta vence contra Abejanan di Dakota 2-1. Na 70 seconde di wega Dakota ta sorprende cu gol y ta paralisa e fanaticada tricolor. Na 40 minuut karchi corra ta cai y Dakota ta keda cu un hungador menos pero halftime ta bai aden 1-0 aunke RCA BIG WHEEL LOTTERY powered by POWERADE & KFC a crea hopi chens.
Di dos tempo RCA ta sigi domina y ta Steven Melchor cu ta bin anota e empate y ya den pito Ronald Gomez ta sella e victoria. Asina aki RCA ta acomula 6 pun
o den dos wega y ta sigi fuerte na promer lugar na caminda pa topa Piratanan di Angochi CARAVEL otro siman. Famia tricolor ta desea Jeanpierre van den Linden un pronto recuperashon. Despues di un hugada fuerte “Champi” ta sali leshona y a ser transporta pa hospital.


text:
Tres empleado di SDKK ta selebrá 40 aña di servisio.
Tres empleado di SDKK ta selebrá 40 aña di servisio.
Geplaatst op 14 October 2020 dor di Ministerio Hustisia
Willemstad- Djaluna último minister di hustisia sr. Quincy Girigorie a duna rekonosementu na tres empleado di Sentro di Detenshon i Korekshon Kòrsou, ku resientemente a kumpli 40 aña den servisio di gobièrnu.
Ta trata di zùster Erita Daal-Fullinck aktual hefe di departamento médiko di prizòn, ku despues di a traha 20 aña na Klínika Capriles a pasa over pa traha na Prizòn na aña 1999.
A rekonosé señora Anie Adamus- Willems hefe di departamento di atministrashon di detenidonan ku despues di a finalisá skol sekundario a drenta servisio di prizòn na aña 1980 te ku dia di awe.
Tambe a rekonosé direktor di prizòn señor Urny Floran ku a drenta servisio di Kuerpo Polisial na aña 1980 tabata mentor di diferente polis, a traha na diferente departamento di polis entre nan hefe di departamento di ekspulshon di indukumentadonan, Floran ta e funshonario ku a lanta Landelijke Beveiligingsdienst esta LBD na aña 2000, i tabata e promé hefe di LBD, LBD ta e servisio di seguridat pa mandatario i dignatarionan, Floran a traha na ministerio públiko komo parketsecretaris, Floran tabata direktor di Stichting Beveiligingszorg Justitie, Floran pa vários aña a forma parti komo miembro di direktiva di NAPB i komo tal a traha riba reorganisashon di Kuerpo Polisial.
Di parti di Gerensia i personal di SDKK ta tur klase di éksito na e koleganan aki i ku nan sigui hasi e bon trabou.


text:
CULTURA Y DESAROYO ECONOMICO
Cultura: definicion, politica y desaroyo di Aruba
Cultura ta un area hopi subestima den politica. Un dje motibonan ta cu cultura no ta ser bon comprendi. Aunke tin hopi diferente forma con a trata di describi kico cultura ta, p.e.: “Cultura ta e caracteristicanan y conocemento particular di un grupo di persona, incluyendo idioma, religion, cushina (gastronomia), custumbernan social, musica y artenan”
E definicion di UNESCO (2001) ta: “Cultura ta un set di diferente caracteristica spiritual, material, intelectual y emocional di un grupo social cu ta inclui no solamente arte y literatura, pero formanan di biba, formanan di biba hunto, sistemanan di (norma y) balor, tradicion y creencia”. E palabra cultura ta bin di e palabra Latino “colere”, locual ta ser defini como “cultiva” y “tendencia”: “e tendencia pa cuida e tera (planeta/mundo) y crece, of cultiva y aprecia”.
Cultura ta provee beneficionan social y economico importante. Cu miho prestacion di studia y di salud, un aumento di tolerancia y oportunidad pa uni cu otronan, Cultura ta engrandece nos calidad di bida y ta incrementa e bienestar general di ambos e ser individual y comunidad. Alabes Cultura ta influencia nos creencia relaciona cu kico ta corecto y incorecto, nos actitud incluyendo kico nos ta gusta y kico no, nos balornan regardando kico ta bon y malo, y nos comportacion. Di e influencianan cultural aki, nos identidad ta ser forma. Si pa logra sostenibilidad ta primordialmente haci uzo di e recursonan di nos planeta, cultura mester ta central den nos strategianan di desaroyo, ya cu culturanan ta marca relacionnan humano cu otronan den sociedad y e mundo na nan alrededor, incluyendo e ambiente natural y ta condiciona nan comportacion. Ademas, como sectornan di actividad, patrimonio y industrianan creativo ta contribui significativamente na e obhetivonan identifica den e congreso di Rio +20: desde “trabounan berde” y patronchinan di consumo y produccion mas sostenibel, hasta comunidadnan resiliente cu ta capaz pa confronta desastrenan miho y tin acceso na awa y e alimentonan, reduciendo e desekilibrio y pobresa den e regionnan y fortaleciendo e sostenibilidad.
Cultural and Creative Industry (+ Knowledge Economy + Innovacion) Diversificando e economia Arubano desaroyando un Cultural & Creative Industry (CCI), ta toca temanan manera crea cupo di trabou, preservacion sostenibel di nos herencia y cohesion social. Pa prome biaha CCI por crea cohesion den desaroyo socio-economico di nos isla basa riba e aceptacion genuino di un identidad cultural inclusivo. E lo por inicia miho comprondemento di e necesidad pa rehuvenecimento cultural tumando e contexto multicultural Arubano na cuenta. Lo ta e prome “industria” cu lo genera entrada, mientras ta atende cambionan social den e economia Arubano. Den e situacion financiero y social actual di Aruba, cu e desaroyo di e CCI, nos isla por ta sigur cu esaki lo aporta positivamente na un desaroyo sostenibel pa nos sociedad, incluyendo tur ciudadano. Cultura y Creatividad mester ta e curason di nos desaroyo sostenibel.
Lo introduci un Pilot Project CCI pa artista cu tin problema pa por traha of haya trabou den un forma similar na FASE. Akinan por ricibi un suma mensualmente, bou di e condicion cu pa luna ta crea un obra di arte cu lo ser evalua pa un Quality Control Committee. Lo huur e obranan na empresanan cu lo expone esakinan.
Nation Building
Nation Building ta e proceso activo elaborando un identidad nacional cu simlutaneamente ta reconoce ambos e diversidad cultural y “sincretismo”. Ta importante pa reconoce tur nacion na Aruba (Aruba globalisa: mas di 100 nacionalidad) unda cultura ta hunga un rol cardinal. Na nos isla nos herencia indigena ta central den e proceso aki, aunke na prome bista esaki no ta visibel.
Nation Branding
Nation Branding ta enfoca riba midi, construi y maneha e reputacion di un pais. E ta e aplicacion di concepto- y tecnicanan di mercadeo corporativo pa otro pais, cu e meta pa mehora su reputacion den relacionnan internacional. Hopi biaha e meta ta pa crea relacionnan entre actornan cu no ta limita na nacion. E ta extende pa e sectornan publico y priva y ta yuda ccrea amor pa bo patria. Alabes nan kier participa na proyectonan multi-lateral. Un forma ta incrementa e importancia di e balor simbolico di productonan cu ta enfatisa e caracteristicanan unico di un pais y ta mesun importante cu locual nan ta produci y bende realmente (“country of origin effect”). E imagen y reputacion di un pais por dramaticamente influencia su vitalidad economico. Nan ta trata di atrae turismo y capital di inversion, incrementa exportacion, atrae un forsa laboral talentoso y creativo, y mehora su influencia cultural y politico den mundo. Na Aruba nos nos herencia indigena, idioma y Parke Nacional ta caracteristicanan unico di nos pais cu por y ta ser uza pa e meta di Nation Branding;
Producto Turistico y Crea Experiencia Cultural
Nos potencial cultural ta sumamente grandi, no solamente pa su indole unico, pero tambe pa e creatividad Arubano y alabes diversidad cultural di nos isla. E producto turistico aki no ta completo sin cu e bishitante (incluyendo e propio Arubiano) por experiencia cu tur su 5 sentinan (innovativo!) na un forma personal con unico e cultura di nos pais ta. Aruba por bira un centro cultural den Caribe uzando e.o. Nation Branding y percurando pa trece eventonan cultural di importancia na nos isla. Ta comproba cu leisure tourists di Estados Unidos cu ta participa na actividadnan cultural Arubano of di nos herencia, di averahe ta gasta 63% mas cu otro leisure tourists. A cuminsa un desaroyo pa haci di San Nicolas e “Capital Cultural di Aruba”. E idea aki no tabata malo y lo ta importante pa finalisa y/of sigui cu e desaroyo aki, teniendo na cuenta cu e CCI tambe lo aporta na e desaroyo socio-economico di San Nicolas.
Pa haya sa mas di e plan di Cultura (y Deporte) di Accion21, por haya esaki riba website www.accion21.com


text:
Aplicacion Sosten Financiero Kwartaal 4 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di cuatro kwartaal di 2021 ta di 22 di october te cu 28 di october, 2021
Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero) lo ricibi un notificacion di SVb cu mas informacion y nan lo por aplica desde diabierna, 22 di october, 2021 pa 9 ‘or di mainta te cu diahuebs, 28 di october, 2021 na fin di dia (te cu 11:59 PM).
E pago di e Sosten Financiero no ta bay automaticamente y si no aplica, no ta ricibi e sosten financiero.
Pa por tin derecho ariba e Sosten Financiero, e compania mester cumpli cu e siguente rekisitonan:
- E compania ta registra na SVb cu un minimo di 1 y maximo di 50 empleado;
- Tur empleado mester ta registra cerca SVb riba 15 maart 2020;
- E compania ta registra na Camara di Comercio riba 15 maart 2020 (cu excepcion pa esnan cu no tin obligacion legal di ta registra);
- E compania ta registra na Departamento di Impuesto riba 15 maart 2020 y tin un persoonsnummer;
- E compania a cumpli cu declaracion di BBO pa lunanan di april te cu december, 2020 como tambe di januari te cu september 2021;
- E compania ta spera perdida di entrada di benta di por lo menos 25% pa e lunanan october, november y december 2021. E comparacion ta entre october, november y december 2019 cu october, november y december 2021;
- E compania ta estableci fisicamente na Aruba;
- E compania no ta failliet;
- E compania no tin peticion pa suspencion di pago na Corte di Husticia;
- E ayudo di Afl 4.000,- no ta parti di e benta di e compania.
E formulario di aplicacion ta bay ta disponibel den e portal digital MiSVb di e compania. Entrante 22 di october, 2021 pa 9 ‘or di mainta e compania por drenta den su MiSVb cu su credencial y ta busca e formulario. Ta yena esaki completo y primi ariba ENTREGA PETICION. No por haci cambio despues di entrega e peticion y ta 1 oportunidad so tin pa aplica.
SVb sta ehecuta e pago di Sosten Financiero despues cu e periodo di aplicacion sera, riba diabierna 29 di october, 2021.
SVb ta recorda tur dunado di trabou cu nan mester cumpli cu pago di tur prima social como tambe belasting.
Despues di e di tres kwartaal di e Sosten Financiero lo haci un evaluacion di e recuperacion economico pa asina determina si e Sosten Financiero lo sigui pa e ultimo kwartaal di 2021.
Pa facilita e proceso di aplicacion y contesta pregunta di empresa chikito y mediano relaciona cu e programa di Sosten Financiero por tuma contacto cu e Helpdesk via mail na helpdeskmkb@svbaruba.org. Tambe por haya mas informacion riba e pagina di Sosten Financiero: https://www.svbaruba.org/sosten-financiero/.
Subsidio di Salario – October 2021
Desde 21 di october pa 9 ‘or di mainta te cu 27 di october na fin di dia (11:59 PM), dunadornan di trabou cu ta bin na remarke por aplica pa subsidio di salario pa luna di october.
Tur dunado di trabou cu ta bin na remarke pa aplica pa subsidio di salario den luna di october ta ricibi un notificacion di SVb cu informacion importante pa cu e aplicacion (corda pa semper controla e junk/spam folder).
Rekisito
Pa luna di october e rekisitonan cu mester cumpli cun’e ta keda mescos:
1. E compania a wordo afecta den un forma negativo pa motibo di COVID-19;
2. E compania tin un perdida di entrada premira di por lo menos 25% den e luna di e subsidio;
3. E compania no ta permiti pa retira empleado pa motibonan socio-economico;
4. E compania ta paga e empleado minimal 60% di su salario;
5. E compania y tur empleado ta registra na SVb riba 15 di maart 2020;
6. E compania ta registra na Departamento di Impuesto y tin un persoonsnummer;
7. E compania ta cumpliendo cu pago di impuesto y primanan social pa tur luna cu a y ta aplica pa subsidio;
8. E compania mester aplica pa e subsidio;
9. E compania a cumbini cu tur trahado un reduccion di arbeidsomvang cu por varia entre 0% te cu maximal 40%.
Pa por aplica pa subsidio di salario pa luna di october e dunado di trabou mester a cumpli cu e pago di tur belasting (BBO y loonbelasting) como tambe prima y seguro social pa luna di mei 2020 te cu september 2021. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di e dunado di trabou pa cumpli cu e pagonan aki. Si e dunado di trabou no ta paga esakinan e por afecta e otorgamento di subsidio di salario. SVb ta controla tur dunado di trabou pa sigura cu ta cumpli.
Comparacion di perdida di entrada di benta
E comparacion di entrada di benta pa yega na e % di perdida di entrada di benta cu ta premira pa luna di september 2021 mester ta e comparacion entre e entrada di benta di luna di october 2019 y loke ta premira di bay tin na entrada di benta pa luna di october 2021.
SVb un biaha mas ta pidi tur dunado di trabou pa tuma nan tempo y lesa e notificacion y specialmente e checklist bon prome cu bay aplica, pa evita cu ta entrega cos robes of incompleto. Despues di a entrega e aplicacion e dunado di trabou no por haci cambio mas.
Tambe ta sumamente importante pa e dunado di trabou verifica y sigura su mes cu e ta entrega su aplicacion door di click ariba Entrega aplicacion. Si e aplicacion keda entrega, e status di e peticion ta bira Entrega. Si e status ta Peticion Nobo, e aplicacion NO a keda entrega.
Pago di subsidio di salario pa luna di october di parti di SVb pa e dunado di trabou ta wordo ehecuta despues cu SVb ehecuta tur control. Dunado di trabou ta responsabel pa verifica cu su cuenta di banco y tur salario di su trahadonan ta corectamente registra na SVb.
NOTA ADICIONAL PA TENE NA CUENTA
SVb ta recorda tur dunado di trabou cu ta indispensabel pa entrega e declaracion di entrada mediante e declaracion di BBO y entrega esaki corectamente pa evita eror den calculacion di e perdida di entrada. Si na momento cu SVb haci e control di e perdida di entrada keda constata cu no a haci declaracion di BBO pa e luna cual a ricibi subsidio di salario, SVb lo tin cu vorder bek e suma completo cu a ricibi na subsidio di salario pa e luna en cuestion.
Bo tin pregunta?
Mail nos Service Center na loonsubsidie@svbaruba.org.
Bo kier lesa mas tocante e programa di Subsidio di Salario?
Habri https://www.svbaruba.org/subsidio-di-salario/.
Denuncia Abuso Subsidio di Salario
Subsidio di Salario ta un areglo unda e empresa cu ta sufri perdidia di mas cu 25% pa motibo di covid-19 ta bin na remarka pa ricibi ayudo financiero den forma di un subsidio. Por lesa mas di e Subsidio di Salario akinan: https://www.svbaruba.org/subsidio-di-salario/
E Subsidio di Salario ta un ayudo cual ta wordo paga na e dunador di trabao, pa e dunador di trabao por sigui paga su trahado(nan). Den caso cu dunador di trabou no por paga su parti di salario e dunador di trabao mester jega na un acuerdo cu su trahado riba e resto (40% of menos, depende di e perdida anticipa) di salario trahando menos ora (‘arbeidstijdverkorting’). Pues punto di bista ta cu trahado ta traha e candidad di ora segun e salario cu e ta ricibi, a menos cu partidonan a cumbini algo otro.
Den caso cu ta ricibi Subsidio di Salario e trahado tin diferente derecho cual e dunador di trabao mester cumpli:
E trahado mester cobra su salario manera cu el a yega na e acuerdo cu e doño di trabao.
E salario no por ta menos cu 60% (bruto) di e salario prome cu pandemia.
E dunador di trabao mester cumpli cu pago di tur prima social y impuesto di e salario.
E trahado tin derecho pa wak ki suma su doño di trabao a ricibi di SVb pa paga su subsidio di salario. Tur dunado di trabao cu ta ricibi Subsidio di Salario ta ricibi e documento aki.
SVb ta urgi tur persona cu sa of cu ta sospecha cu tin violacion di e condicionnan aki pa raporta esaki via supervision@svbaruba.org. Si ta desea di haci esaki anonimamente por yena e formulario riba nos website: https://www.svbaruba.org/emailadres/comunica-cu-nos/formulario-di-keho/
Empresanan tin e obligacion di cumpli cu e condicionnan di e Subsidio di Salario.
Vacatura Dokter di Control
Banco di Seguro Social Aruba (SVb) ta encarga cu ehecucion di nos leynan riba tereno di incapacidad laboral den sector publico y sector priva. SVb ta controla su clientenan pa determina nan capacidad pa traha y ta crea oportunidadnan pa e cliente por reanuda su trabao. SVb ta guia su clientenan riba e caminda di reintegracion y hunto cu su clientenan ta desaroya diferente programa di reintegracion.
Nos team di Labor & Salud ta duna servicio na tur trahado di Aruba. Ideanan di inovacion, eficiencia y progreso ta ser cultiva diariamente na SVb pa hiba nos mes y nos organisacion pa dilanti.
Pa logra e metanan aki nos ta buscando e siguiente candidato pa join nos team di Labor & Salud:
Dokter di Control
cu ta desea di contribui na nos organisacion den un forma positivo. Si bo persona tin un diploma di dokter manera ta estableci den Aru-BIG y preferiblemente tin experiencia den area di arbeid en gezondheid; bo persona tin un abilidad amplio pa comunica y banda di Papiamento bo ta domina Hulandes, Spaño y Ingles; bo ta cordialmente invita pa solicita.
Nos ta ofrece:
Salario conforme e Bezoldigingsregeling Ambtenaren y ta depende di e nivel di educacion y experiencia. Ademas nos ta ofrece bon condicionnan laboral secundario, entre otro areglo di pensioen di APFA.
Solicitacion:
Un carta di motivacion, acompaña pa CV, copia di diploma y certificado por wordo dirigi na director di SVb ir. Edwin M. Jacobs, solamente via e-mail na
info@svbaruba.org te cu 5 di november 2021.
Pa mas informacion tocante e vacatura por tuma contacto cu dr. Marleen de Graaf (mdgraaf@svbaruba.org) of dr. Myron Genser (mrjgenser@svbaruba.org).
Explicitamente Arubianonan ta wordo pidi pa solicita. Evaluacion psicologico ta parti di e proceso di solicitud.
Subsidio di Salario – September 2021
Awe, dialuna 27 di september, ta e ultimo dia cu por aplica pa subsidio di salario pa luna di september
Como dunado di trabou bo tin te fin di dia (11:59 pm) pa entrega bo aplicacion. Un dunado di trabou cu ta aplica pa subsidio di salario pa luna di september mester a cumpli cu e pago di tur prima y seguro social pa lunanan di mei 2021 te cu augustus 2021. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di un dunado di trabou pa paga e primanan aki.
Tambe tur dunado di trabou mester percura pa den nan MiSVb tin e salarionan real di nan trahadonan registra. SVb ta controla esaki y si e dunado di trabou no tin e salario real registra e por afecta e pago di subsidio di salario.
TENE NA CUENTA CU E TA E RESPONSABILIDAD DI E DUNADO DI TRABOU PA CONTROLA E INFORMACION DI APLICACION Y NO DI E TRAHADO. EN CASO CU DUNADO DI TRABOU ENTREGA UN PETICION CU NO TA CORECTO Y/OF CU FALTA INFORMACION ESAKI TA CONDUCI NA RECHASO DI E PETICION PA SUBSIDIO DI SALARIO. VERIFICA TUR DOCUMENTO Y FORMULARIO PROME CU ENTREGA!
Si bo tin pregunta, nos service center digital tey pa asisti bo. Mail nan na loonsubsidie@svbaruba.org.
Subsidio di Salario – September 2021
E periodo di aplicacion pa subsidio di salario pa luna di september ta habri diamars dia 21 di september pa 9 ‘or di mainta y ta sera dialuna, 27 di september, na fin di dia.
Tur dunado di trabou cu ta bin na remarke pa aplica pa subsidio di salario den luna di september ta ricibi un notificacion di SVb cu informacion importante pa cu e aplicacion (corda pa semper controla e junk/spam folder).
Pa luna di september e rekisitonan cu mester cumpli cun’e ta keda mescos:
1. E compania a wordo afecta den un forma negativo pa motibo di COVID-19;
2. E compania tin un perdida di entrada premira di por lo menos 25% den e luna di e subsidio;
3. E compania no ta permiti pa retira empleado pa motibonan socio-economico;
4. E compania ta paga e empleado minimal 60% di su salario;
5. E compania y tur empleado ta registra na SVb riba 15 di maart 2020;
6. E compania ta registra na Departamento di Impuesto y tin un persoonsnummer;
7. E compania ta cumpliendo cu pago di impuesto y primanan social pa tur luna cu a y ta aplica pa subsidio;
8. E compania mester aplica pa e subsidio;
9. E compania a cumbini cu tur trahado un reduccion di arbeidsomvang cu por varia entre 0% te cu maximal 40%.
Pa por aplica pa subsidio di salario pa luna di september e dunado di trabou mester a cumpli cu e pago di tur belasting (BBO y loonbelasting) como tambe prima y seguro social pa luna di mei 2020 te cu augustus, 2021. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di e dunado di trabou pa cumpli cu e pagonan aki. Si e dunado di trabou no ta paga esakinan e por afecta e otorgamento di subsidio di salario. SVb ta controla tur dunado di trabou pa sigura cu ta cumpli.
Comparacion di perdida di entrada di benta
E comparacion di entrada di benta pa yega na e % di perdida di entrada di benta cu ta premira pa luna di september 2021 mester ta e comparacion entre e entrada di benta di luna di september 2019 y loke ta premira di bay tin na entrada di benta pa luna di september 2021.
SVb un biaha mas ta pidi tur dunado di trabou pa tuma nan tempo y lesa e notificacion, y especialmente e checklist, bon prome cu bay aplica pa evita cu ta entrega cos robes of incompleto. Despues di a entrega e aplicacion e dunado di trabou no por haci cambio mas.
Tambe ta sumamente importante pa e dunado di trabou verifica y sigura su mes cu e ta entrega su aplicacion door di click ariba Entrega aplicacion. Si e aplicacion keda entrega, e status di e peticion ta bira Entrega. Si e status ta Peticion Nobo, e aplicacion NO a keda entrega.
Pago di subsidio di salario pa luna di september di parti di SVb pa e dunado di trabou ta wordo ehecuta despues cu SVb ehecuta tur control. Dunado di trabou ta responsabel pa verifica cu su cuenta di banco y tur salario di su trahadonan ta corectamente registra na SVb.
NOTA ADICIONAL PA TENE NA CUENTA
SVb ta recorda tur dunado di trabou cu ta indispensabel pa entrega e declaracion di entrada mediante e declaracion di BBO y entrega esaki corectamente pa evita eror den calculacion di e perdida di entrada. Si na momento cu SVb haci e control di e perdida di entrada keda constata cu no a haci declaracion di BBO pa e luna cual a ricibi subsidio di salario, SVb lo tin cu vorder bek e suma completo cu a ricibi na subsidio di salario pa e luna en cuestion.
Bo tin pregunta?
Mail nos Service Center na loonsubsidie@svbaruba.org.
Bo kier lesa mas tocante e programa di Subsidio di Salario?
Interupcion di Servicio Sistemanan di SVb
En conexion cu mantencion riba nos sistemanan di IT, tur servicio online di SVb lo wordo interumpi mañan diasabra 4 september, for di 11:00 AM te cu 5:00 PM.
Cambio Ley Laboral 1 Sept 2021
Obligacion pa re-integra trahado durante AO
Riba prome di september 2021 a drenta na vigor cambionan den nos ley laboral. Departamento di Labor y Investigacion (DAO) a informa encuanto di e cambionan aki den medionan di comunicacion y Banco di Seguro Social (SVb) di su parti ta informa e dunado di trabao di cambionan importante pa loke ta trata e re-integracion di e trahado durante di AO.
E cambionan cu keda introduci relaciona cu re-integracion di trahado durante AO ta stipula den e articulonan nobo 658a/660a. E dunado di trabao tin obligacion pa haci posibel cu un trahado durante di su AO por sigui un trayecto pa medio di profesionalnan pa wordo re-integra na trabao den su funcion adapta of den un otro funcion y e trahado tin obligacion pa duna tur cooperacion pa cu esaki. Den caso cu un trahado no ta coopera cu su trayecto di re-integracion e dunado di trabao por retene su salario a base di e articulo 629 lid 3 sub D cu ta regla e pago di salario durante AO. Prome cu e dunado di trabao por retene e pago di salario e mester avisa e trahado na tempo y dune un ultimo chens pa por coopera ainda cu esaki.
Akinan por wak y baha e documento riba website di DAO cu e cambionan cu a drenta na vigor 1 september 2021:
http://www.daoaruba.com/pdf/Highlights%20cambionan%20Codigo%20Civil%20Aruba%20entrante%201%20september%202021.pdf
Banco di Seguro Social ta conta cu tur dunado di trabao lo tene cuenta cu e cambionan aki den nos ley laboral. Pa mas informacion por tuma contacto cu DAO (http://www.daoaruba.com/).
RECORDATORIO: Subsidio di Salario – Augustus 2021
Awe, diabierna 27 di augustus, ta e ultimo dia cu por aplica pa subsidio di salario pa luna di augustus
Como dunado di trabou bo tin te fin di dia (11:59 pm) pa entrega bo aplicacion. Un dunado di trabou cu ta aplica pa subsidio di salario pa luna di augustus mester a cumpli cu e pago di tur prima y seguro social pa lunanan di mei 2021 te cu juli 2021. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di un dunado di trabou pa paga e primanan aki.
Tambe tur dunado di trabou mester percura pa den nan MiSVb tin e salarionan real di nan trahadonan registra. SVb ta controla esaki y si e dunado di trabou no tin e salario real registra e por afecta e pago di subsidio di salario.
TENE NA CUENTA CU E TA E RESPONSABILIDAD DI E DUNADO DI TRABOU PA CONTROLA E INFORMACION DI APLICACION Y NO DI E TRAHADO. EN CASO CU DUNADO DI TRABOU ENTREGA UN PETICION CU NO TA CORECTO Y/OF CU FALTA INFORMACION ESAKI TA CONDUCI NA RECHASO DI E PETICION PA SUBSIDIO DI SALARIO. VERIFICA TUR DOCUMENTO Y FORMULARIO PROME CU ENTREGA!
Si bo tin pregunta, nos service center digital tey pa asisti bo. Mail nan na loonsubsidie@svbaruba.org.
Subsidio di Salario – Augustus 2021
SVb ta informa cu e periodo di aplicacion pa subsidio di salario pa luna di augustus ta cuminsa diabierna dia 20 di augustus pa 9 ‘or di mainta y ta caba diabierna, 27 di augustus, na fin di dia.
Tur dunado di trabou cu ta bin na remarke pa aplica pa subsidio di salario den luna di augustus ta bay ricibi un notificacion di SVb cu informacion importante pa cu e aplicacion (corda pa semper controla e junk/spam folder).
Pa luna di augustus e rekisitonan cu mester cumpli cune ta keda mescos:
- E compania a wordo afecta den un forma negativo pa motibo di COVID-19;
- E compania tin un perdida di entrada premira di por lo menos 25% den e luna di e subsidio;
- E compania no ta permiti pa retira empleado pa motibonan socio-economico;
- E compania ta paga e empleado minimal 60% di su salario;
- E compania y tur empleado ta registra na SVb riba 15 di maart 2020;
- E compania ta registra na Departamento di Impuesto y tin un persoonsnummer;
- E compania ta cumpliendo cu pago di impuesto y primanan social pa tur luna cu a y ta aplica pa subsidio;
- E compania mester aplica pa e subsidio;
- E compania a cumbini cu tur trahado un reduccion di arbeidsomvang cu por varia entre 0% te cu maximal 40%.
Pa por aplica pa subsidio di salario pa luna di augustus e dunado di trabou mester a cumpli cu e pago di tur belasting (BBO y loonbelasting) como tambe prima y seguro social pa luna di mei 2020 te cu juli, 2021. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di e dunado di trabou pa cumpli cu e pagonan aki. Si e dunado di trabou no ta paga esakinan e por afecta e otorgamento di subsidio di salario. SVb ta controla tur dunado di trabou pa sigura cu ta cumpli.
Comparacion di perdida di entrada di benta
E comparacion di entrada di benta pa yega na e % di perdida di entrada di benta cu ta premira pa luna di juli 2021 mester ta e comparacion entre e entrada di benta di luna di augustus 2019 y loke ta premira di bay tin na entrada di benta pa luna di augustus 2021.
SVb un biaha mas ta pidi tur dunado di trabou pa tuma nan tempo y lesa e notificacion, y especialmente e checklist, bon prome cu bay aplica pa evita cu ta entrega cos robes of incompleto. Despues di a entrega e aplicacion e dunado di trabou no por haci cambio mas.
Tambe ta sumamente importante pa e dunado di trabou verifica y sigura su mes cu e ta entrega su aplicacion door di click ariba Entrega aplicacion. Si e aplicacion keda entrega, e status di e peticion ta bira Entrega. Si e status ta Peticion Nobo, e aplicacion NO a keda entrega.
Pago di subsidio di salario pa luna di augustus di parti di SVb pa e dunado di trabou ta wordo ehecuta despues cu SVb ehecuta tur control. Dunado di trabou ta responsabel pa verifica cu su cuenta di banco y tur salario di su trahadonan ta corectamente registra na SVb.
NOTA ADICIONAL PA TENE NA CUENTA
SVb ta recorda tur dunado di trabou cu ta indispensabel pa entrega e declaracion di entrada mediante e declaracion di BBO y entrega esaki corectamente pa evita eror den calculacion di e perdida di entrada. Si na momento cu SVb haci e control di e perdida di entrada keda constata cu no a haci declaracion di BBO pa e luna cual a ricibi subsidio di salario, SVb lo tin cu vorder bek e suma completo cu a ricibi na subsidio di salario pa e luna en cuestion.
Bo tin pregunta?
Mail nos Service Center na loonsubsidie@svbaruba.org.
Bo kier lesa mas tocante e programa di Subsidio di Salario?
Lesa mas di Subsidio di Salario akinan: https://www.svbaruba.org/subsidio-di-salario/.


text:
RCA, e flamante campeon di Aruba no ta aheno na drama, riba e anochi aki tabatin mester di hopi curason y bataya pa gana Scherpenheuvel di Corsow den inicio di ABC Cup 2019.
Scherpenheuvel, un ekipo cu a domina den campeonato di Corsow e anja aki, apesar di a sali sub-campeon, no tabata rival facil pa e Tricolornan di Solito, considerando tambe cu Scherpenheuvel tabata den pleno competencia te cu un siman pasa, mientras cu RCA ta recientemente den preparacion di pre-temporada despues di tabata den receso for di Juni caba.
Un partido bastante pareu den e prome tempo, cu RCA miho toch, teniendo mas chens di anota, cu bon posesion y toke di bala, hasta a frustra e oncena di “Skerpene” pa mayoria di e prome tempo, pero RCA cu algun bon yegada y oportunidad di gol, no a logra anota pa tuma bentaha. Scherpenheuvel, un ekipo devastador den ofensiva, no por a hunga na wega debi na un planteo hopi efectivo di e ekipo Arubano.
Halftime ta bai aden sin anotacion, pero, pa RCA cu hopi optimismo pa logra un bon resultado den e wega aki, e leve dominio di e Tricolornan bou liderazgo di Eric Santos, hunto cu wega hopi efectivo n’e punto ey di Steven Melchor, y Jamir Howell-Brokken den volante di contencion.
Den e di dos tempo di biaha Scherpenheuvel a tira den atake, semper hopi peligroso mes ya cu den un “split second” por cambia e resultado cu nan trio di atakante cosisti pa Nicolas Rocha, e Uruguayo maximo goleador di Corsow, hunto cu Jimbertson Vapor y Christopher Isenia.
Na momento cu e partido tabata bastante nivela den e prome parti di e di dos tempo, na minuut 65, Scherpenheuvel ta traha nan oportunidad den persona di e incansabel Rocha, un contra-golpi efectivo, unda cu Rocha cu hopi velocidad ta laga dos hungado di RCA riba hala robes, penetra na banda di area penal, haciendo un pase perfecto pa Jimbertson Vapor cu tabata liber den box, domina e prome toke efectivamente y a fusila Eric Abdul cu no tabatin chens, Scherpenheuvel 1 RCA 0.
RCA, di biaha a cuminsa hasi cambionan strategico pa busca mas ofensiva y purba empata e wega, eventualmente nan a trece e talentoso Andrew Martinez y despues e rapido Yenuel Kelly. RCA purbando na empata e wega, pero mientras tanto ta Scherpenheuvel ta haya algun yegada mortal, pero si no tabata pa Eric Abdul, cu a hasi tres salbacion crucial y spectacular, p’asina mantene e resultado 1-0 te na e punto ey. Asina RCA a sigui traha, sin para, cu hopi “will-power” y mas chens pa empata, pero no a logra concreta, y e holoshi a sigui move, tempo tabata cabando.
Ora cu e tempo reglamentario a yega su fin na minuut 90, hopi fanatico di RCA bastante “down”, toch a haya un “boost” ora cu e referee principal Cassius Coffi a indica cu ta bai tin 5 minuut di tempo adicional debi nan e hopi momentonan di asistencia pa lesion. Asina mes tempo no a warda atrobe y nos a yega te den e ultimo minuut di e partido ora cu RCA ta haya un tiro liber p’afo di e area penal di Scherpenheuvel, un poco na banda robes.
Mientras cu mas seconde ta pasa p’e pitaso final, RCA cu kizas nan ultimo suspiro den e tiro liber aki, ta Steven Rua Melchor ta haya e lus berde for di Eric Santos pa lansa e tiro, unda Melchor ta pone e bala den net na banda drechi di portero Sumter, un bunita tiro pa salba RCA for di e derota na minuut 90+4, RCA 1 Scherpenheuvel 1.
Un banjo di awa frieuw pa e oncena di Corsow, e empate a forsa tempo extra. Den e alarge RCA, awo cu mas pia fresco y tambe un planteo efectivo, mas ofensivo cu Scherpenheuvel, ademas di un “edge” psycologico a cuminsa di biaha tirando den atake, Scherpenheuvel no tabatin contesta, asina “demoledor” RCA tabata den e tempo extra aki. Golnan a cuminsa cai un trei otro.
Na e di dos minuut den alarge caba, Jean Piere Fingal a combina cu Andrew Martinez unda e hoben talento a anota pa hasi e wega 2-1 pa RCA.
Scherpenheuvel a reacciona di biaha y a sali pa busca e empate, pero RCA a warda cu pasenshi y a haya nan oportunidad nan, nan a yega atrobe. Na minuut 102 den tempo extra, Jean Pierre Fingal cu un gol di media buelta ta hasi e wega 3-1 pa e Tricolornan.
Den e di dos mita di alarge, ta Steven Melchor den un “break” ta hasi un pase pa Yanuel Kelly, cu ta dal e golpi di knockout na minuut 114, RCA 4 Scherpenheuvel 1. Un resultado impresionante pa RCA y Aruba, merecidamente. Nos Man of the Match ta Steven Melchor, un decision sera ya cu ta hopi den RCA a brilla riba e anochi aki.
Na Kralendijk, Boneiro, Nacional a perde cu Real Rincon, campeon di Boneiro, cu anotacion di 2-1. Na Willemstad, Vesta, campeon di Corsow ta gana Vespo, subcampeon di Boneiro cu anotacion di 3-0.
Keda pendiente cu FutbolAruba pa mas reportahe amplio di Copa ABC y e siguiente partidonan.


text:
- un prueba di identificacion valido (cedula di Aruba of paspoort);
- un plakzegel di Awg.8,- obtenibel na e oficina di Post;
- un formulario di dokter yena y aproba. Por cumpra un formulario di dokter pa Awg. 16,- na postkantoor. Bo dokter mester yena y aproba e formulario. (E formulario di dokter no mester ta mas bieu cu 3 siman desde e fecha cu e dokter a firma e formulario).
E adres postkantoor ta:
Post Aruba N.V.
J.E. Irausquin Plein 9
Tel: (+297) 588 1265
Fax:(+297) 588 1291
E-mail: customerservice@postaruba.com


text:
En principio discurso di Gobernador ta expresion di intencion di gobierno pa e aña venidero y no deseo personal di e Hefe di Estado. Por tin excepcion riba esaki, manera na 2015, tempo cu Hulanda a interveni den e discurso pa Gobernador expresa algun pensamento cu no tabata opinion ni deseo di gobierno. Esey a ocasiona cu e miembronan di e partido den gobierno a bin e ceremonia bisti di luto como forma di protesta silencioso. Desde e tempo ey no tabatin e tipo di incidente mas y por confia cu loke Gobernador ta expresa ta completamente pa cuenta di e actual gobierno.
Esaki ta haci trabao di analisis mas facil, pasobra no por tin despues ningun duda si loke Gobernador a pronuncia ta deseo di gobierno. Gobernador a pone, pa cuminza, amplio enfasis riba conservacion di nos democracia. Esey ta logico y importante, pasobra e menazanan por bin di varios banda. Nan por bin di exterior, por ehemplo di forzanan economico cu kier cumpra influencia riba maneho di gobierno. Y no bisa cu esaki no ta posible, pasobra esnan cu a tuma e molester pa lesa henter e sentencia di Hoge Raad den e caso di apelacion di e ex-premier di Corsou, cu a haya un medida di confiscacion di casi 2 miyon florin contra su persona, lo sa mihor. Interesante ta cu a detecta e placa aki, cu e ex-premier tabatin riba cuenta di un compania, di cual e tabata e ‘ultimate beneficial owner’. Conclusion: despues di tur e molester cu e persona a tuma pa haya e placa deposita riba un cuenta cu autoridadnan di Corsou lo no a detecta, a bin resulta cu esey tampoco a keda scondi. Pregunta: nos autoridadnan hudicial tambe ta bay asina leu? Tabatin varios caso na Aruba, unda legitimamente por a haci e pregunta aki…
Pero e banda mas interesante di e sentencia tabata cu e ta conta nos – atrobe – con e comerciante Italiano explicitamente kier a cumpra influencia politico cu su donacion. E lo no ta e unico cu a bin riba e idea aki. Basicamente e no ta diferente cu e comerciante local cu ta paga pa haya cierto cosnan regla pa su empresa(nan) despues di campaña. Na e otro banda di e asunto nos tin esnan sinta den parlamento y den conseho di ministro, cu por ta participe den e ataquenan riba democracia den e sentido aki. Nan ta e promernan yama pa cumpli cu reglanan di etica y integridad, y percura pa bao di nan mandato cosnan ta bay manera mester ta. Laga nos no core grita awor cu ‘naturalmente nan ta integro’. Pasado reciente a mustra nos cu corupcion na gran escala tabata posible bao di un gobierno cu tampoco tabata laga ningun ocasion bay perdi pa papia di integridad y transparencia. Esey kier men cu den e actual caso nos por djis dal bay y na final evalua ta cuanto hende OM a logra di cera? No, pasobra e gobierno aki tin na su encargo pa cuminza pone riba rails loke den e proximo añanan mester ta e structura di control cu mester bay acompaña operacion di gobernacion. Nos sa cu lo tin esnan cu lo bisa nos cu nan a spera e rumbo nobo ey cuatro aña pasa caba, y no a mira nada. Es mas, e caso Flamingo no ta data di e gabinete di e partido cu a goberna dos periodo te na 2017, sino cu e tabata continuacion di e mesun practicanan di e decadanan anterior te awor. Esaki hasta a desemboca den e reciente caso ‘Aloe’ unda cu atrobe emision di tereno ta na huicio. Nos no ta bay expresa ni confirma acusacionnan bao investigacion ainda, loke si nos ta bisa ta cu e advertencia cu nos a yega di lanza na varios momento, cu gobierno mester cuminza atende y mehora e procesonan di permiso, te na e momentonan aki no a surti ningun efecto, hasta cu nos por bisa cu practicamente den ningun caso di importancia a cuminza mehora e procesonan aki.
Y kico esey ta crea? Un diferencia abismal entre ‘lo dicho y lo hecho’…, un fenomeno no desconoci den nos mundo politico. Y e promer lugar unda mester cuminza drecha cos ta hustamente den e mesun sala unda Gobernador a tene su discurso. Nos no ta optimista, mirando loke a tuma lugar den ultimo añanan, pasobra cuatro aña a pasa manera un suspiro, y si no tene cuidao e proximo cuatro ta bula pasa igualmente. Kico ta e problema fundamental? Basicamente cu politico mester vota ‘pro’ pa limita nan propio espacio di maniobra y obtene entrada pa cual nan no a traha, y unda ta bende propiedad o beneficio cu ta di pueblo. Claro cu lo bisa awor cu a logra pasa por ehemplo un ley pa controla financiamento di partido politico. Esey ta berdad, pero a hacie asina mancaron cu e no por eherce berdadero control nunca. Tur hende contento? Si e actual presidente di Staten, cu a para na cuna di e ley, ta considera su mes un genio huridico, e mag bisa esey, pasobra pa logra pasa un ley asina deficiente, bo merece un danki grandi di e coleganan cu no ta interesa den gobernacion drechi. Unico problema: cada vez mas discrepancia entre loke Gobernador mester bisa y loke ta realidad.


text:
(AP) – Cazadornan di bina na Louisiana por cualifica pa gana 1,000 dollar si nan tin y entrega e cabes di un madura di cola blanco, pa asina nan por haci test riba esaki pa un enfermedad mortal yama Chronic Wasting Disease.
Taxidermistanan den e estado por haci e mesun trabao aki y gana un rifa di 500 dollar, cu permiso di e persona cu a casa e bina, e Louisiana Department of Wildlife and Fisheries a bisa den un relato di prensa.
Chronic Wasting Disease semper ta fatal den bina, elk of moose, pero e por tuma entre 16 luna pa 4 aña pa e prome sintomanan aparece. E Centers for Disease Control and Prevention a bisa cu cientificonan no sa si e por infecta ser humano, pero e agencia ta recomenda contra come e animalnan infecta.
Te ainda no a haya e malesa den Louisiana, pero tur 3 estado den bisindario, Texas, Arkansas y Mississippi, ta entre e por lo menos 2 estado unda cu si a haya e malesa aki.
E departamento kier test bina cu a caza den e temporada di aña 2021 pa 2022.
Cabes, cu of sin cacho, pero cu por lo menos 5 inch di e nek por ser hiba na e departamento regional di Hammond, Lafayette, Lake Charles, Minden, Monroe y Pineville, entre 8am te cu 4pm.
Un test nobo cu ta usa muestra tuma di e nervio den e bina su horea y cu por hasta ser usa den animalnan bibo ta pasando den proceso di test na Montana.
Detaye tocante e preparacion di e muestranan ta disponibel riba e departamento su website, pa e personanan cu kier participa den e rifa of haya mas informacion tocante e testnan cu ta usa na Merca.
Ambos rifa lo caba dia 18 di maart otro ana. E sucursal di South Lousiana Branch of the National Deer Association ta dunando e fondo pa por entrega e premionan pa e causa medico aki.
Mescos cu Mad Cow y su version humano, e malesa yama CreutzfeldtJakob, Chronic Wasting Disease ta un malesa cu ta kere ta causa pa proteinanan mal forma cu yama ‘prions’, cual ta crea buraco den e animal infecta su cerebro.
E Centers for Disease Control and Preventionta bisa cu e cientificonan te ainda no a haci conexion entre e consumo di un bina, elk of moose infecta. Sinembargo, un brote di CreutszfeldtJakob den Britania den aña 1992, a keda conecta na e consumo di un animal infecta cu e Mad Cow Disease, cual ta e version di e malesa aki cu ta presenta den animal. Di aki e preocupacion ta bini, e posibilidad cu e malesa aki por pasa di e bestia infecta na un ser humano, y crea un version cu si ta presenta den hende humano pa medio di e consumo di un bestia infecta.
E sintomanan ta inclui perdida di peso, creacion di slijm excesivo, rascamento di djente contra otro, temblamento di man, dificultad pa guli, sed excesivo, mal coordinacion, cay inconsciente y falta di atencion.


text:
Diego de Cuba, presidente di STA, a bay riba declaracion di minister Schwengle, kende a yama su propio hendenan pa bruha. E kier a bisa e minister cu e ta procedente di Savaneta, aunke el a nace na Playa. Cu e Gobierno aki ta hopi bruha. Pasobra tempo cu e decisionnan ey a wordo tuma, tur e cosnan aki a pasa via ministerraad. Awor aki Mike Eman locual e kier haci, ta castiga ex minister Otmar Oduber cu e decisionnan cu el a tuma y directamente e ta afectando entradanan di Aruparking. No mester lubida cu STA no ta bay hala atras pa locual cu ta bay pidi den e contracto colectivo. Si esey ta bay causa un buraco den e begroting di Aruparking cu Gobierno a priminti cu e ta bay cover up cu 25 mil florin, segun de Cuba, e cantidad ey no lo bay yega tampoco, pero esey lo ta nan baby. Si kier haci’e den un stunt politico, mirando cu otro aña ta aña di campaña. Segun de Cuba, nan ta completamente fout bezig. Dicon no a haci esaki di prome instante door di para e cos. Awor aki cu ta bisa cu ex minister Oduber no tey mas, ta bin haci e cos aki y ta ripara cu esaki ta practicamente un vengansa cu ta wordo tuma contra e ex minister. Ora cu mira e nombracionnan cu a wordo haci, cu nan a pone minister Mike de Meza den turismo, hopi hende ta bisa cu ATA Bank lo yega su final. Ta cosnan cu ta cos di mucha chikito.
Formando parti di un lista politico, y laga e persona afo y ta bay nombra hende di afo como minister, ta hopi sapateamento lo tabata tin.
De Cuba a agrega, cu e lo bay afecta e begrotting di Aruparking severamente. A combersa cu sr. Teo Croes, director di e entidad riba esaki, pasobra e ta bay afecta e negociacionnan tambe, pasobra ta bay falta un parti grandi di entrada cu awor aki cu e decision cu e Gobierno a tuma.
Por a gewoon lebomay e pagamento di parkeermeternan den Playa y coy e hendenan aki schuifnan den otro departamento di gobierno y doek op Aruparking. E sistema cu tiki tiki elimina loke e minister anterior a forma, awor aki ta brokkel e af, anto haci’e un solo dolor, elimine di biaha. Pakico bay cun’e stapsgewijs. Segun de Cuba, a causa un herida caminda cu e compania aki lo bay sangra pa basta largo te ora cu e muri. Si ta corta den su entrada y tur hende sa den ki situacion penoso cu e Gobierno ta aden. Aruba mes ta den un debe nacional masha grandi mes.
E paso cu prome minister a tuma, ta un decision un tiki descabeya. Aunke e ta faborece e publico, pero e baca a hoga na pos caba. E daño ta haci caba. Practicamente Playa ta moribundo si no e ta morto aba.
Sigur cu esaki ta un perdida formal, pa loke ta e desaroyo di Aruparking. Pakico haci e cosnan aki anto. A hacie a propositamente. Prome Minister no por bin bisa cu e no tabata sa kico tabata pasando, pasobra den ministerraad tur e cosnan aki a wordo palabra, pero no a yega na acuerdo riba nan. Awor aki ta haci cos di mucha chikito. Awor aki ta bay mustra ex minister Oduber, ken ta Mike Eman. Awor ta bay corda den tur e cos bonnan cu el a haci y di e malo nan tambe, pero ta bay mustra con ta bay kibra e ex minister. Y esey ta muchachada. Minister a duna su opinion pakico el a retira. E tin hopi cos cu el a haci malo, tin hopi cos el a haci bon. Pa tuma un decision asina aki y awor aki, ta mescos cu a trece un yiu na mundo y awor aki a kita e tetero di lechi for di dje. E ta muri, e no por biba.
Esey ta locual cu prome minister a haci, segun de Cuba.


text:
FLEXIBILISACION DI MEDIDA ENTRANTE DIAMARS 24 DI NOVEMBER
Durante conferencia di prensa di Gobierno di Aruba dialuna mainta, Prome Minister Evelyn Wever-Croes a elabora riba flexibilisacion di medidanan den e siguiente fase nos dilanti. E cantidad di caso di activo acutalmente ta bou di 100. Esaki ta duna espacio pa cuminsa flexibilisa. “Ohala asina na Aruba toch por sinti algo di e sentimentonan e temporada di fin di aña, esta Pasco y Aña Nobo, no manera antes pero sikiera un tiki si. Esaki ta danki na e cooperacion di nos comunidad cu a yuda nos baha e gran cantidad di casonan activo. Mester sigui si cu cautela semper y cu disciplina”.
Prome Minister a anuncia e cambionan cu lo drenta na vigor entrante diamars 24 di November 2020.
Reunionnan di Famia:
Entrante diamars por reuni mas cu 6 persona den cas. Sinembargo mester tene cuenta si cu e uzo di tapaboca y mantene distancia di 1 meter y mei. Cada famia mester dicidi cuanto hende por ta den cercania di otro y mester percura pa tur hende mantene y cumpli cu reglanan. Crisis Team lo sigui ta alerto y unda mester, lo tuma accion.
Restaurantnan:
Te cu awor ta permiti un maximo di 4 persona na un mesa paden. Entrante diamars 24 di November esaki lo cambia pa 14 persona na un mesa paden y maximo 20 persona siguiendo reglanan. E regla ta keda cu tur hende mester ta sinta y no para na bar y no ta lanta para si tin musica.
Entretenimento:
Pa loke ta entretenimento, te awor e ta na un maximo di 3 musico. Entrante diamars 24 di november esaki ta cambia te na 5 riba un scenario. Esaki ta pa paden. Pa pafo lo permiti e conhunto, grupo di Gaita etc. completo. Sinembargo nan mester atene nan mes na reglanan stipula. E decision aki ta tuma den e dialogo y conforme e protocol cu a cera cu e grupo di entretenimento. Esey kiermeen cu nan mester percura pa e distancia entre nan pero principalmente si nan mira cu hende ta lanta para y baila y no ta atene na regla, lo mester para e musica. E intencion no ta pa bay fomenta aglomeracion di hende ya cu debi na esaki problemanan por surgi. Alcontrario di esaki lo permiti e gruponan aki deleita nos cu e musica especialmente drentando fin di aña. Tur estabolecimento cu kier pone musica pafo pa atrae mas cliente por haci esaki pero no pa e clientenan keda para pafo pa wak y baila.
Orario di ciere:
E orario di ciere ta keda 11 pm y cu esakinan e reglanan basico di flexibilisacion ta cuminsa pero ta keda si cu e reglanan basico di distanciamento, no brasa, no sunchi, no duna man y no lantra di mesa sin tapaboca bisti.
“Cu e flexibilisacionnan aki, nos ta spera cu e fin di aña aki por ta mas placentero pa cada ciudadano di nos pais y cu e sentimento di fin di aña por cuminsa wordo sinti den cada hogar y den cada skina riba nos pais, pero semper manteniendo reglanan vigente”, Prome Minister a expresa.


text:
Na 1976 a construi Centro di Bario Dakota, pero awo na 2021 ta renob’e. Tur preparacion a cuminsa despues di mas di 40 aña di Centro di Bario Dakota. Desde algun aña ta preparando p’e renobacion cu e meta pa uni e bario bek.
Jair Oduber, presidente di Centro di Bario Dakota, a splica cu desde 2019 nan a cuminsa cu algun cambio. A cuminsa cu pago, sinta cu contratista en conexion cu detaye dje cambionan cu nan kier haci. Esun di cura tabata final di 2019, unda a cuminsa sinta cu e contratistanan. Na momento cu a termina cu tur cos, pandemia a bati na porta y tur cos a para keto te awo na 2021. Nan a haya oke fo’i dje contratista cu tabata druk, y a cuminsa renoba e cura, e parti di turf y basketball.
Na 2020 a sinta cu un otro persona en conexion cu e nomber di Centro di Bario Dakota, cual a kit’e y no tabata mas riba e muraya. Nan a logra cu esey y pone luz LD tras di e letranan pa hacie un tiki mas innovativo. Siman atras nan a termina cu parti ey y a cuminsa traha riba dje siman pasa diamars. Esey ta algun renobacion cu a cuminsa cu ne, tambe na 2019 un parti a cuminsa cu renobacion parti paden. Seis luna atras a renoba e parti di oficina di Centro di Bario Dakota y a haci esey cu ayudo di sede Samenwerkende Fonds, cual a haya ayudo di trahado social Anky, kende ta encarga cu e parti di actividad dje Centro di Bario.
Loke kier logra ta cu Dakota ta conoci pa futbol, pero pa loke ta e Centro di Bario e enfoke ta pa uni e bario mes manera tabata antes. Segun Oduber, antes tur hende tabata yega eynan pa combersa. Nan kier lanta bek e parti di basketball y ta papiando cu persona pa renoba veld, kier bin cu domino y a inverti den algun mesa.
Pa cobertura mas amplio, lesa e edicion di TREMPAN mañan.


text:
trios
-
Barranquilla2018
Bowling Trios a inincia na Cali
Competencia di Bowling Trios a tuma lugar ayera caminda cu e trio Elias Halabi, Jonathan Bremo y Valentino Jacobs a…Read More »
-
Barranquilla2018
Trios di Bowling Damas ta conta di e weganan di Cali
Trio di Damas den Bowling, Thashaina Eliza Leandra Seraus, Kamilah Dammers-Naddall y Jeadine Luidens ta conta di nan wega di…Read More »
-
Barranquilla2018
Competencia di Trios Damas a sigi na Cali
Despues cu Thashania Seraus a ricibi su medaya di Oro na Cali, e weganan di Trios a sigi na e…Read More »
-
Barranquilla2018
Competenicia di Trios di Damas a cuminsa
Competencia di Trios na Cali Awe mainta a start e competencia di Trios na Cali, Colombia. Den e prome round…Read More »


text:
Oranjestad-Alan Howell, Parlamentario di POR, durante reunion publico di Parlamento unda Gabinete Wever-Croes completo ta presente pa duna un informe riba e prome mitad di aña 2018 segun presupuesto a bisa cu “awe ta un dia special y diferente den Parlamento di Aruba. Awe ta prome biaha den historia cu un Parlamento ta manda yama gobierno pa bin responsabilisa su mes den e prome 6 lunanan di gobernacion”.
El a indica cu e mocion #63 cu a pasa ta uno cu a bin di parti di coalicion, y cu e ta purba compronde con oposicion por a vota contra pa yama gobierno pa controlanan. “Mi no por compronde. Unico cu ta ponemi pensa ta cu nan no tin custumber di controla, nan no sa kico ta controla y kisas ta dificil pa nan lesa compronde, pasobra nan a haye skirbi y djis voor nan mester a bisa, pero…ni esey”.
Howell a pone enfasis cu ta pa prome biaha den historia un colacion ta yama su propio gobierno pa bin responsabilisa su mes, algo cu normalmente oposicion lo mester a haci, pero un biaha mas, ni esey.
El a bisa cu nan si sa con ta yama gobierno y pone nan para straight ora tin mester, pero tambe bisanan ora nan ta haciendo un tremendo trabou. “Mi ta hopi satisfecho cu e manera cu Prome Minister ta hibando su maneho. E gabinete aki no a haya un situacion facil, djis pa forma gobierno mes e tabata dificil debi na e situacion den cual nos pais tabata. Danki na e profesionalismo grandi y deseo di mehoracion di Prome Minister, cu a forma un tremendo ekipo cu algun a pensa cu e no lo a nace, pero ora e la nace, nan a bisa cu e no lo cana. Contrario na esaki por mira un gobierno solido, firme cu ta tuma decisionnan na bienestar di nos pais”, Alan Howell a expresa.
Mustrando riba e echo cu e mandatarionan ta scucha Parlamento y no viceversa, Parlamentario di POR a bisa cu minister di Infrastructura kier a bin cu un tarifa di Serlimar cu lo tabata bon pa pais, pero Parlamento a bise si e por bin cu otro alternativa y esaki e mandatario a haci y presenta otro opcion cual Parlamento a aproba tambe. Mescos por wak den e ministerio di Asuntonan Social, unda tin un minister cu curason y deseo pa mehora e situacion social di nos hendenan. Minister di Finansa tambe ta tumando decisionnan cu por ta no ta popular, pero ta decisionnan cu ta na bienestar di nos pais.
Por mira un Minister di Salubridad cu ya caba a bin cu e Arubig, un Minister di Husticia cu ta haciendo lo posibel pa bin cu un KIA nobo, un Minister di Enseñansa cu ta wak pa tur mucha tin un lugar na scol y Minister di Transporte cu ta trahando fuerte pa realisa e proyecto di ferry.
Igualmente Alan Howell a bisa cu ora bo ta un gobernante of parlamentario bo mester sa ki ora un decision ta popular y ki ora no, pero tambe ora mester tuma e decisionnan cu no ta popular, tumanan y sali for di dje. Esey ta loke e gobierno aki ta haciendo, trahando na bienestar di nos pais.
Finalisando el a pidi cada minister pa splica cual ta e situacion den cual a haya nos pais, kico nan a haci te na e momentonan aki y kico ta e plannan pa sigui pa futuro.


text:
WILLEMSTAD – “Ta e temporada di mas horibel di mi bida”, Ana Molina (42), venesolano, ta konta ku awa na wowo. Ana ta konta di e temporada ku el a traha na Kòrsou komo trago-meisje*.
Ta trabou di sèks ku mayoria di hende muhé venesolano ilegal ta kai aden. Esaki a sali tambe den investigashon resien di tres studiante di Universidat di Maastricht.
Video: Kim Hendriksen
Ta kai Ana duru ku e mester a bende su kurpa pa e por a mantené su famia. “E manera ku hende hòmber ta tratá bo ta bèrdaderamente inhumano. Manera ta puta bo ta, pero mi no t’asina niun ora. Mi no tabatin otro eskoho”, segun e mama di tres yu.
Nuebe persona di su famia ta dependé di e tiki sèn ku Ana ta gana i ta manda tur luna pa Venezuela. Shen florin pa siman. Apénas e famia, ku ta konsistí di sinku adulto, tres mucha i un baby, por hasi algun kompra kada luna ku esaki.
Pa motibu di e krísis ekonómiko den e pais e mayoria di famianan na Venezuela no ta logra gana basta sèn. Suèldu mínimo a baha te 4 dòler pa luna, miéntras ku mayoria di produktonan ta kasi dos bia mas karu ku na por ehèmpel Kòrsou.
Ana a siña pa enfermera. Den e añanan promé ku e krísis el a traha den un klínika privá. E ta bini di un famia di empresario chikí, semper el a sali bon ku su sèn i e tin tres yu tiner ku ta studia. Nunka e no a pensa ku e por a kai den e situashon aki.
Vulnerabel
Segun Ana e úniko paso pa hende muhé manera dje ta prostitushon. Traha manera un asina yamá trago-meisje. Aki nan ta haña nan konfrontá ku eksplotashon i nan ta biba den mal lugá di biba. Esaki ta sali tambe den e investigashon di e studiantenan di Universidat di Maastricht.
E studiantenan na petishon di e fundashon lokal Famia Planiá tres luna largu a hasi investigashon di e sirkunstanshanan di biba i traha di trago-meisje na Kòrsou. E fundashon a pidi esaki pasobra nan a mira un oumento di e kantidat di trago-meisje ku ta traha na bar chikí lokal, òf mihó bisá snèk.
Skapa
Aworakí tantu Ana komo Maria, ku ta kompartí un lugá di biba kuné, a logra skapa di nan bida den prostitushon. Ana a haña trabou via un kliente i e ta kuida un hòmber grandi di edat. Maria a haña un trabou komo trahadó di limpiesa.
* E palabra trago-meisje ta bini di e palabra spaño trago, loke ke men ‘un drenks’. E mucha muhénan ta traha den snèk i nan ta haña komishon pa e kantidat di drenks ku nan ta laga hòmber kumpra pa nana, tin bia nan ta laga e hòmbernan paga pa sèks.
** Nòmber fiktivo. E nòmber mes ta konosí serka redakshon.


text:
Piedra Plat – Diaranson mainta, den careda di 10’or polis ta bay altura di un adres na Piedra Plat. Na e adres ey un persona lo tawata buscando ayudo.
Na yegada di patruya, nan ta topa cu un bon conoci di polis, Felix Geerman. E persona aki ta biba pariba di brug.
A bin resulta cu ta trata di e mes un homber cu diamars anochi “nan a pasa auto ariba dje” na Zwarte Mangel.
Na su pols por a wak e ainda cu e banchi di pashent di Dr Horacio E.Oduber Hospitaal.
Manera nos a bisa den e relato anterior, ambulance a sali cu e persona aki cu spoed den oranan di marduga direccion Hospitaal.
Awor no ta conoci si e mes a sali di hospitaal cana bay of cu net nada a pasa y e por a bay cas.
Na nos parecer, si un auto a pasa varios biaha ariba bo, bo no por ta canando bon asina. Te hasta por a wak e ta core tras di un auto pa e haña lift, pero esaki no a para.
Segun polis, e tawata pidi lift pa e bay pariba, esta San Nicolas.


text:
28-2019 – Bishita evento gratis y lanta bo propio negoshi: Business Plaza – Get Started! diasabra 29 juni na KvK
Oranjestad – Si bo tin interes den lanta bo propio negoshi, Business Plaza – Get Started! ta e evento cu bo mester bishita. Camara di Comercio y Industria Aruba (KvK) ta organisa e evento anual special pa tur esnan cu tin interes di cuminsa un negoshi. Ariba e dia aki por haya varios informacion al caso pa si bo tin e ambicion di cuminsa un negoshi of ta den e proceso pa formalisa uno. Business Plaza – Get Started lo tuma luga diasabra 29 juni proximo na KvK cuminsando for di 9’or di mainta te cu 2’or di atardi.
E evento aki ta posibel danki na Aruba Bank N.V. como sponsor principal. E edicion aki lo wordo transmiti en bibo via Facebook danki na IshMedia Studios cu ta haci esaki posibel.
Via e evento Get Started! KvK ta yuda haci bo idea un realidad y brinda e guia necesario pa por cuminsa y maneha bo propio negoshi. Durante e dia aki KvK ta ofrece e oportunidad pa bo registra bo negoshi y di e forma aki cana e caminda pa organisa bo negoshi. Pa por logra esaki, e ta importante pa trece tur documento corecto y completo.
Programa
Registracion ta cuminsa ya pa 8:30 di mainta. Riba e dia aki KvK ta ofrece un programa yena cu presentacion y tambe un workshop. Pa esaki nos ta encarecidamente pidi pa tene cuenta cu e programa stipula:
- 09:00 AM – Un palabra di bon bini duna door di e presidente di KvK, sr. Kawish Misier
- 09:10 AM – Sponsor principal Aruba Bank N.V. lo duna un presentacion
- 040 AM – Sra. Sonja Velthuizen, sr. Dave Martinus y sr. Oliver Vieira lo duna un presentacion riba e curso Empresario Independiente
- 10:10 AM – Sr. Karel Arends di Arends Consultancy lo elabora riba “Coaching & mentoring your business”
- 10:40 AM – Sr. Juan Carlos Espinal di AWG Tours & Services lo conta di su experiencia como un emprendedor
- 11:10 AM – Sra. Lysandra Boekhoudt-Werleman di Werleman & Associates Consultants lo duna un presentacion riba “Administration for starters”
- 12:10 PM – Departamento di Impuesto lo duna un presentacion cu informacion basico di impuesto pa comerciante.
Workshops
Durante e edicion aki lo duna un workshop di 1:00 PM pa 2:00 PM. E lo ta un sesion practico encuanto con pa usa e plataforma digital nobo di KvK: Mijn KvK. Esaki ta wordo duna door di sra. Tatiana Britten-Dubero y sra. Bachera Erasmus-Marin.
Fuera di esey lo tin e oportunidad pa haya varios consulta pa e comerciante:
- 12:00 PM – 1:00 PM Sonja Velthuizen, Directora di KvK y sr. Dave Martinus di ActionCoach lo ta disponibel pa duna informacion y registracion encuanto e programa nobo pa e curso Empresario Independiente.
- 10:00 AM – 1:30 PM Conseheronan di KvK ta disponibel pa consulta personal
- 11:00 AM – 1:00 PM Departamento di Asunto Economico ta disponibel pa duna informacion encuanto permisonan
- 11:00 AM – 1:00 PM Representante di Universidad di Aruba lo tin informacion encuanto programa educativo pa empresarionan.
Networking
Durante e pausa di 11:40 AM pa 12:10 PM tin e oportunidad pa encontra cu otro empresario y comerciantenan presente pa por cera lasonan comercial amistoso. KvK ta ofrece snacks y bebida gratis durante henter e evento.
No keda sin atende e evento gratis aki cu ta un bon oportunidad pa siña y haya mas informacion con pa start bo negoshi. Asina bo por realisa bo soño di tin bo propio negoshi. Pa mas informacion riba Business Plaza – Get Started! y registracion sigui nos riba Facebook-page facebook.com/arubachamber. Registracion ta obligatorio pa tur presentacion y workshop. E registracion ta bayendo lihe y e sala ta yenando pa e evento. Nos kier recorda esnan cu a registra pa yega trempan pa haya un bon luga den sala. Pa mas informacion por tuma contacto tambe via e-mail: businessinfo@arubachamber.com of yama nos na: 582-1566, ext. 42/35/27/30.
Aruba, 24 di juni 2019
Camara di Comercio y Industria (KvK)Scroll To Top


text:
15-2018 – KvK a reuni cu Minister Presidente encuanto mehoracion economico
Oranjestad – Diaranson 11 di april ultimo, miembronan di Directiva di Camara di Comercio y Industria di Aruba (KvK) a tene un re cu Minister Presidente, sra. E. Wever-Croes durante cua a elabora riba diferente topico pa stimula economia y comercio di Aruba.
Pa KvK e ta un grato placer pa ricibi e invitacion pa sinta cu e Premier y di e forma aki contribui na e desafionan cu e gobierno actual tin cu maneha y logra surpasa. KvK en particular ta mustra su preocupacion encuanto e situacion financiero di pais Aruba. Pa e situacion dificil aki gobierno mester bay tuma algun decision cu no ta facil pero si necesario.
Premier a indica cu gobierno tin bista riba nan propio gastonan y un di e post mas grandi ta esun di gastonan di personal. E parti di reduci personal mester bay na un forma structural y prudente.
Recientemente, KvK a haci un curso di “Corporate Governance” y Premier ta haya cu esaki ta algo hopi importante cu tur compania mester haci pa asina aki por mustra integridad, y tambe ta pensa cu gobierno tambe lo mester por organisa algo similar pa companianan estatal. KvK a sugeri cu pa e parti di ‘Corporate Governance” mester di personanan cu ta “business-minded” y integro.
Otro gasto bastante halto ta di e projectonan PPP cu lo yega pa otro aña entre 80 pa 90 miyon florin. Esaki ta un di e motibonan pakico gobierno mester a introduci e “crisisheffing” temporario. E parti temporario lo obliga gobierno pa introduci mas pronto cu ta posibel e “tax reform” cu ta algo cu mester a wordo implemente for di hopi tempo caba segun Premier.
Actualmente gobierno ta negoshando cu Hulanda encuanto e futuro di pais Aruba. Den e cuadro aki por indica cu Hulanda kier mira un crecemento hopi conservativo. Pronto lo bay trece mas informacion encuanto con ta bay stimula e crecemento aki. Premier a comparti cu e ta haya importante cu KvK por forma parti di un “think tank” cu meta pa yuda stimula economia pa futuro di Aruba.
KvK a comparti e sentimento cu tin un desbalance den belasting entre esnan cu ta cumpli y esnan cu no ta cumpli. Mester instala un “task force” cu por ehecuta e trabounan y cuminsa cobra belasting manera mester ta sin excepcion. KvK a trece dilanti e idea di crea zona special pa stimula y brinda oportunidad na e comerciante chikito. Ademas, KvK ta boga pa mas inversion den projectonan riba tereno di educacion y salubridad. Aruba mester bira un “medical tourism island” y brinda dokternan e oportunidad y beneficionan di impuesto pa por cuminsa opera nan clinica. Otro forma pa diversifica nos economia ta via registracion di companianan di internet y pa personanan local y internacional por registra nan negoshi online.
Actualmente KvK ta trahando riba un proyecto di incubador y a duna Premier un update di esaki. E incubador ta destina pa empresarionan local por cuminsa nan negoshi lihe y cu e guia necesario. E incubador ta facilita tambe espacio y servicionan pa por sigui expande su negoshi durante e prome añanan. A base di guia y netwerk e empresario por crece y crea un negoshi exitoso.
E vision di e gobierno actual ta pa construi boutique hotels maneha door di localnan. Localnan mester por ta doño di nan propio boutique hotels. KvK ta totalmente di acuerdo pa brinda nos localnan e opportunidad aki, y a remarca cu hopi hende di afo tin posicion halto den sector hotelero aki na Aruba, y localnan no ta haya mes hopi oportunidad den mesun posicion. Mester tene na cuenta cu e “carrying capacity” pa cu e crecemento di turismo no surpasa e maximo cu Aruba lo por ofrece nos turistanan y pa e rason aki mes lo ta ideal pa por crea otro pilar nan economico.
KvK a comenta cu a tene re cu Minister di Enseñansa y Minister di Husticia. Durante e re cu Minister di Enseñansa a discuti e formacion pa introduci “entrepreneurship” den curiculo di scolnan y adapta educacion pa e ta mas den liña cu e sector laboral di Aruba.
Minister di Husticia a enfoca riba e topico pa yega na un solucion pa e “red tape” cu empresarionan ta wordo confronta cune y cu esaki tambe introduci e ley di “digital signature”. Pa esaki tambe recientemente KvK a manda su recomendacionnan pa Minister di Economia y Minister di Husticia y asina contribui na reformacion economico. KvK a trece dilanti varios ideanan di Kamer pa diversifica nos economia. Entre nan: baha e cantidad di tempo y e gasto pa lanta un negoshi nobo; duna impulso rapido pa construccion di cas door di hasi posibel pa verkavel terrenonan eigendom cu un minimo di rekisitonan di infrastructura; reduci of regula monopolionan y permiti competencia regula den tur mercado; ideanan pa reforma nos sistema di impuesto; stimula desaroyo di agricultura den area di Barcadera y incentivonan fiscal pa aumenta inversion den e sector; permiti desaroyo tecnologico y tambe competencia pa hisa calidad y stimula prijs atractivo; crea trabounan cu apertura di mercado di internet, servicio di telefon celular, “data storage” y proceso di data pa mercado internacional, entre otro.
KvK kier remarca tambe cu banconan mester brinda mas flexibilidad y espacio na e comerciante local. Banconan comercial mester introduci un credit card local y asina stimula desaroyo di e-commerce localmente. Tin e necesidad pa implemente un sistema di pago y transferencia instantaneo manera un PayPal y si esaki por ta na Florin e ta contribui tambe na e-commerce.
Representantenan di Directiva di KvK a keda hopi satisfecho y agradecido pa e oportunidad cu Premier a brinda pa reuni. KvK lo sigui traha duro riba e puntonan cu a wordo discuti pa asina sigui contribui na un miho comercio pa Aruba.
Aruba, 17 di april 2018
Camara di Comercio y Industria (KvK)


text:
Aruparking ta ahusta orario di parkeo paga den cuadro di dianan di fiesta
Aruparking ta anuncia cu den cuadro di dianan di fiesta nos dilanti lo ahusta e orario di parkeo paga.
Ta pidi tur esnan cu ta bishita nos centro di ciudad pa tene na cuenta e cambionan aki:
17 december full dia lo tin free parking
19,20,21,22,23 december despues di 12or di merdia lo tin free parking
24 december lo tin full dia free parking
27,28, 29 december despues di 12 or lo tin free parking
30 y 31 december lo tin free parking henter dia
Aruparking ta pidi si pa por fabor tene na cuenta cu e parkeerwachternan lo sigui controla esnan cu ta parkeer malo, manera parkeer den vaknan geel, parkeer den dos vak, parkeer riba acera, parkeer unda no tin vak y parkeer pega cu un skina.
Si un y tur cumpli cu esakinan tur bishitante di centro di ciudad por tin un experiencia agradabel bishitando e diferente negoshinan cu tin tur rond y cu un parkeo regula y netjes ofreciendo seguridad pa automobilista y peaton.


text:
Bon Dia Aruba a entrevista Pastor Jairo Maduro di Parokia Cristo Rey na Brazil unda cu e tin 8 aña trahando. Pa loke ta e situacion cu a presenta cu e misa siman pasa cu diferente graffiti, e misa su porta ta keda cera como protesta te dia cu pidi pordon y misericordia pa e hendenan cu a haci esaki.
A inicia e entrevista puntrando Sr. Maduro di unda e ta kere cu e acusacionnan den su direccion ta bin. El a bisa cu e acusacionnan ta sin base y sin prueba. “Di unda e graffiti ta bin, mi por bisa cu e ta di hende cu a promociona esaki riba media social, hende cu a purba yuda otro hende. Esaki ta di dos misa cu a wordo susha, algo cu na Aruba no ta custuma cun’e pasobra hende no ta mishi cu cas di dios. Ora cu yega asina leu pa haci esaki nos ta mira cu falta balornan, etica, moral, respet y spiritualidad riba nos baranca. Tin hende cu kier yuda otro hende, pero nan no tin e capacidad, tin ora na e punto cu ta sospecha cu nan mes mester di yudansa anto ta cuminsa haci di un cos un drama y nan no por sostene.”
Atake personal
Segun Sr. Maduro e ta sinti e atake ta personal aunke cu nan no a pone su nomber, nan a pone pastoor sin a e murayanan di e misa cu e ta dirigi cual e ta tuma cu a dirigi e palabranan na dje. “E ta un atake personal, ami tin otro cos pa haci y mi no tin tempo pa perde cu e cos aki.”
El a sigui bisa: “Mi ta bay laga e luga asina aki pa un tempo, e porta ta keda cera y paden mi a pone candal cu cadena cual lo habri te ora haci acto di reparacion y pidi pordon y misericordia pa e hendenan aki. Despues ta drecha e entrada bek y habri e porta, esaki ta mi protesta. Mi a papia cu Obispo caba y el a bay di acuerdo. Esaki ta pa mustra cu nos comunidad no por bay den e direccion aki. Nos no por biba cu vandalismo cada dia riba nos luga, esey no ta sirbi.”
Graffiti ta algo cu ta existi den historia pa hopi aña como un manera di protesta, a puntra pastoor kico e ta pensa. El a bisa: “Ami ta mira tin hende ta haci graffiti nechi, esaki ta djis vies y ta haci e luga mahos, tilda hende di cualkier cos. E ta un acto di cobardia pasobra no ta mustra cara, cual ta tristo.”
Hende inclina pa scoge maldad
Desde era di bijbel hende ta inclina pa scoge cos cu ta malo y bira multitud. Ehempel den e caso di Hesus, ora a puntra ken kier pa sali liber Hesus of Barabas, y tur hende a grita Barabas. Barabas a sali liber y a grita haci fiesta y Barabas a bay. Hesus cu a haci bon pa tanto hende a bay na cruz. “Si un hende bisa un cos tur hende kier opina riba esaki, den e caso aki mas tanto riba pastoor pasobra pastoor ta un figura hopi publico y mas ami ainda pa mi forma di traha unda cu mi misanan ta na television, kiermen bo ta haya bo cu esakinan.”
El a sigui bisa cu hende cu no ta haci nada ta net nan t’ey pa critica, pero hopi biaha bo ta bisa cu e hende nan aki ta pober di mente. Tur e hendenan cu ta hisa benta riba hendenan cu realmente si ta traha pa comunidad. Pasobra esun cu ta crea tur esakinan, e no sa kico mi ta haci. “E ta bisa cu e ta yuda tur hende, pero mi ta puntra cu kico y ki manera e ta yuda hende cu e mes ta mustra y ta duna señal cu e mester yudansa. Mi a invite pa bin cerca mi otro siman pa papia riba e cosnan aki.”
Finalmente un mensahe di pastoor ta, cu nos tur aki riba Aruba mester biba na drechi cu otro, asina ki nos no ta soluciona nos problemanan. Mi sa cu hopi biaha hende tin reclamo y kier husticia pa nan situacion. Esey no tur biaha ta den nos man. Nos no por bisa fiscal of hues kico e tin cu haci. Tin procedura cu mester cana, tin ta cana lihe y otro slow, asina cos ta bay. Pero si cuminsa campaña cu sushamento e ora esey no ta sirbi di nada. Kisas prome rato, hende ta bisa bon pero tur hende ta cuminsa fada di mira luga sushi na cierto momento. Anto ora cu ta mishi cu Alto Vista cu ta santuario nacional, tur hende ta condena esaki, ora cu mishi cu misa hende ta rechasa esaki, el a bisa: “Mi a haya hopi yamada cu a bisa mi cu nan no ta di acuerdo cu e cos aki. Tin hende kier a hasta bay tuma cierto medidanan den nan mesun man y mi a bisa nan pa no haci esaki pasobra iglesia no ta procede asina,” Sr. Maduro a termina bisando.


text:
Despues di 35 aña bou maneho di POR Cupero Policial a cambia su uniform
Despues di 35 aña bou maneho di POR Cupero Policial a cambia su uniform
Lider di partido POR, Alan Howell ta sumamente contento cu Cuerpo Policial despues di 35 aña a cambia su uniform pa algomas modern y practico.
Ta conoci cu tabatin basta aña trahando riba e cambio aki, y tayena Howell cu orguyo cu finalmente e la wordo concretisa boumaneho di Minister di Husticia, Andin Bikker di POR.
E vision aki tabata forma parti tambe di partido POR y awe porbisa cu nos Cuerpo Policial ta conta cu un uniform cu a hayaaceptacion di su miembronan y cu ta adecua pa e clima diAruba, un pabien grandi tambe na leiding policial pa cu esaki.
“Awo ban sigui mantene nos pais y hendenan safe!”


text:
Ora nos lesa, e ta transporta nos na un otro mundo. E mundo unda e personahenan di ficcion ta biba of unda ta siña nos di un cultura completamente diferente cu esun dibo mes.
Nos tur sa cu lesa buki pa/cu mucha ta bon pero bo tabata sa e beneficionan cu bo yiu por ricibi door di lesamento? Mester corda cu como mayor, bo tin e poder pa engrandece bo yiu su potencial pa siña, simplemente door di haci buki bira un parti integral di su bida.
Aki ta sigui beneficionan cu bo yiu di 2 pa 5 aña tin ora bo lesa buki pe:
- Un relacion mas fuerte cu su mayor
Segun bo yiu ta crece, e lo cuminsa move mas, hunga, core y explora su alrededor. Sinta cerca di bo cu un buki ta yuda bo yiu y abo baha velocidad di e dia y gosa di otro su cercania. En bes di mira esaki como un area of obligacion, lesamento lo bira un actividad dushi cu ta trece boso mas cerca di otro.
- Miho resultado na scol
Un di e beneficionan primario di lesamento pa muchanan chikito ta un capacidad mas halto pa siñamento en general. Hopi estudio a mustra cu muchanan cu a wordo exponi na buki y lesamento for di chikito, ta presta miho riba tur tereno di educacion. Ta logico: si un mucha tin dificultad pa lesa palabranan y frasenan, con por spera cu e ta compronde rekenen, taal, lezen y otro material cu e topa na scol?
- Habilidad basico pa papia
Entre 2 y 5 aña bo yiu ta siña nificacion di palabranan y con pa pronuncia nan. Ora e scucha bo lesa, bo ta reenforsa e zonidonan basico cu ta forma idioma. E zonidonan cu bo yiu cuminsa produci ta importante pasobra nan ta forma parti di e actividad di papiamento.
- Comprondemento di con pa lesa un buki
Mucha no ta nace sabiendo cu mester lesa di banda robes pa banda drechi of cu texto ta separa fe ilustracion y cu mester lesa di dilanti bay patras. Lesamento pa y cu mucha chikito ta siñ’e e habilidadnan simpel aki cu e mester sa pa por cuminsa lesa pa su mes.
- Miho habilidad pa comunica cu otro hende
Ora bo tuma tempo pa lesa pa y cu bo yiu, ta bira mas facil p’e expresa su mes y relaciona cu otro hende na un manera sano. E ta scucha di e interaccion entre hende den e storia cu bo a lesa p’e y e ta siña di e contacto cu bo durante lesamento. Esakinan ta habilidadnan importante pa por comunica cu otro hende.
- Dominio di idioma
Mucha cu scucha hopi storia y lanta rondona pa buki, ta mas lihe pa domina un idioma.
- Mas habilidad pa pensa logico
Durante lesamento, mucha ta cuminsa compronde conceptonan abstracto, aplica logica na diferente ocasion, reconoce causa y efecto y uza sano huicio. Poco poco e mucha lo cuminsa relaciona e storianan den buki cu bida diario. Loke bo ta lesa p’e ta bira mas comprendibel y atractivo p’e.
- Compronde y adapta na situacionnan nobo
Scucha un storia di por ehempel, bay scol pa prome bes of keda den hospital, lo yuda e mucha ora e tin cu pasa den e eventonan aki den su propio bida. Ora e scucha e storia, e lo realisa cu ta normal pa ta nervioso den situacionnan desconoci.
- Miho concentracion y disciplina
Na comienso ta dificil pa un mucha chikito sinta keto y concentra pa lesa full un buki. Gradualmente e ta siña sinta keto te fin di e storia. Pareu cu compronde tocante lesamento, e ta siña disciplina su mes, concentra mas largo y corda loke ela lesa. Tur esakinan ta importante pa su siñamento na scol.
- E comprondemento cu lesamento ta great
Lesamento cu y pa mucha chikito, ta siña mucha cu lesamento ta un treat y no un tarea. Mucha cu wordo expone na hopi lesamento, hopi biaha lo prefera lesa buki cu wak television of hunga wega electronico.
Buki tin e poder pa beneficia mucha den hopi manera. Laga bo yiu wak bo lesa buki. Si bo kier pa bo yiu lesa y abo mes no ta haci’e, e ta pensa cu lesamento no ta importante. Como mayor, lesa buki pa y cu bo yiu ta un di e miho cosnan cu bo por haci pa prepara bo yiu cu un fundeshi pa su futuro academico exitoso!